SAN JOAN MARIA VIANNEY (Ars-ko apaiza)\nSan Joan Maria Vianney Dardilly-n jaio zen, Lyonen ipar-mendebaldean, Frantzian, 1786. urteko maiatzaren 8an. Matthieu Vianney eta Marie Beluze gurasoen seme, sei anaietatik hirugarrena, baserritar familia batekoa.\nAmankomuneko eskola baten denboraldi labur bat egin ondoren, Ecully-ko apaizak, M. Balleyk, eskola berri bat eraiki zuen elizgizon gaientzat 1806. urtean, eta Joan Bautista Vianney bertara bidali zuten. Ez zen buruz argia eta bere arduradunak bere bokazioaz ziur zeuden, baina bere ikasketaren ondorenak oso eskasak ziren, aritmetika, historia eta geografia pixka bat besterik ez; gainerako ikasketa, batez ere, latinarena, gainditu ezinekotzat zeukaten.\nUrte berean soldaduskatik aske gelditu zen, apaizgai zela eta. Baina handik lasterrera soldaduskara deitua izan zen, Espainiaren aurkako gudura. Bere gurasoak alperrik ibili ziren ordezkoren baten bila, eta urriaren 26an, errekluta gaztea Lyon-go kuartelean sartu zen. 1810. urteko urtarrilaren 6an, desertatu egiten du, eta Jeronimo Vincent ezizenez, Forez aldeko basoetan ezkutatu zen, Noes aldean.\nMilitar zerbitzutik eta bere egoera arrarotik aske gelditu zen, bere anai gazteagoa denboraz aurretik koarteleratua izan zelako; iheslaria Balley-ko parrokoaren etxera itzuli zen 1810. urteko urrian. Hurrengo maiatzaren 28an hartu zuen tontsura. Igarotakoak igarota, Verriéres-ko seminario txikira iritsi zen, 26 urteko zela, filosofia frantsesez ikasteko asmoz, “ikasketan bere ahultasuna itzela baitzen”. Hemen beste santu bat izan zuen lagun: San Marcelino Champagnat, Marista Anaien sortzailea.\nIkasketa alorrean sekulako eragozpenak izan arren, 1815. urteko abuztuaren 13an apaiz ordenatu zuen Simon jaunak, Grenoble-ko gotzainak. Ecully-ra bidali zuen M. Valley apaizaren laguntzaile bezala, apaizgintzarako bidean ere berak ipini baitzuen, eta orain ere berak eutsi zion bidean, eragozpen guztien aurrean. 1818. urtean, M. Balley apaiza hil zenean, Vianney izendatu zuten Ars-ko parroko, Lyon-dik hurbilean dagoen herrixkan.\nFrantziako leku bazter honetan bere parroki ekintzetan egin zen ezagun “Ars-ko Apaiza”. Ars herrira iritsita urte batzuek geroago, aterpegabeko neskatoentzat umezurtz-etxe bat eraiki zuen. “Probidentzia” deitua izan zen eta geroago Frantzia osoan gehitu ziren antzeko erakundeen artean eredutzat hartu zuten. Vianney bera izan zen “Probidentzia” etxeko neskatxen dotrina irakasle; dotrina ikasgai horiek hain ezagun egin zirenez, geroago egunero eman ohi izan zuten jendetza handiarentzat. “Probidentzia” izan zen Ars-ko Apaizaren ekintzarik begikoena, baina 1847. urtean itxi egin zuten, arrakasta handia izan arren; Apaiz santuaren ustez, herritar on askoren kontrakoa zen. Min handia sortu zion hau itxi beharrak.\nBaina Ars-ko Apaizaren ekintza nagusia arimen zuzendaritza izan zen. Ars-ko kargua hartu eta laster, inguruko parrokietatik ere jendea hurbiltzen hasi zitzaion; geroago eta urrutiagotik; azken baten, Frantziako bazter guztietatik; baita munduko beste lurralde batzuetatik ere. Bere bizitzako azken hamar urteetan, eguneko hamasei edo hemezortzi ordu ematen zituen aitorlekuan. Gotzainak, apaizak, erlijiosoak, nora jo ez zekiten gazteak eta emakumezkoak, bekatariak, mila eragozpen eta gaitzez jotako pertsonak bilatzen zuten berarengan aholku argi zuzen bat. 1855. urtean, hogei mila erromes biltzeraino iritsi zen urteroko kopurua. Pertsonaia entzutetsuenak bisitatzen zuten Ars, Apaiz santua ikusi eta bere eguneroko irakatsiak jasotzeko asmoz.\nSen ona, berezko zorroztasuna eta goi ezaguera ziren bere zuzendaritzaren ezaugarriak. Bere irakatsiak hizkera xumean emanak ziren, eguneroko bizitzatik eta labrantza girotik jasotako irudiak erabiliz, baina beti ere sinesmenez eta jainko maitasunezko arnasez beterik, hori zen berak bizi zuena eta entzuleen artean zabaltzen zuena; horrez gainera, bere jokabide eta irudi apalak eta hizkera sutsuak errotik aldatzera eragiten zuten.\nDenetatik miraririk handiena bere bizitza izan zen. Bere buruari gaztetatik uko egin zion, eta berrogei urtez bere janaria eta loa urriak izan ziren, giza-legez gutxiegi bizitzari eusteko. Eta hala eta guztiz ere, lanaren lanez gehiago ezinean aritu zen, agertu ezinezko apaltasunez, adeitasunez, pazientziaz eta umorez, hirurogeita hamabi urteetaraino. Ars-en hil zen 1859. urteko abuztuaren 4an.\n1874. urteko urriaren 3an, Joan Maria Vianney Beneragarri izendatu zuen Pio IXak eta 1905. urteko urtarrilaren 8an Dohatsuen artean ezarri zuten. Eta Pio Xak parrokietako apaizen eredu eta zaindari izendatu zuen eta 1925. urtean, Pio XIak kanonizatu. Mundu guztiko Apaizen Zaindari izendatua da.\n- «Egi-egiaz diozuet: artegira, atetik sartu beharrean, beste nonbaitetik sartzen dena, lapurra da eta harrapatzailea. Atetik sartzen dena da ardien artzaina. Honi ireki egiten dio ate-zainak, eta ardiek aditzen dute haren ahotsa; bakoitzari bere izenez deitzen dio, eta kanpora ateratzen ditu. Bere ardi guztiak atera ondoren, haien aurretik joaten da eta ardiek jarraitu egiten diote, ezagutzen bait dute haren ahotsa. Arrotzari, ordea, ez diote jarraituko; ihes egingo diote, arrotzen deia ez bait dute ezagutzen».\nJesusek parabola hau esan zien; baina haiek ez zioten antzeman zer esan nahi zien. Beraz, berriro honela esan zien Jesusek:\n- «Egi-egiaz diozuet: Ni naiz ardien atea. Lehen etorri ziren guztiak lapurrak ziren eta harrapatzaileak; eta ardiek ez zieten entzun. Ni naiz atea. Nigandik sartzen dena, salbatuko da; sartuko da eta aterako, eta aurkituko du jatekoa. Lapurra ez dator, ostu, hil eta hondatzera baizik; Ni, berriz, bizia izan dezaten eta ugari izan dezaten etorria naiz.\nNi naiz Artzain ona. Artzain onak bere bizia ematen du ardiengatik. Morroiak, ordea, artzain ez denak, ardiak bereak ez dituenak, ikusten du otsoa etortzen eta, ardiak utzita, ihes egiten du; otsoak harrapatu eta sakabanatu egiten ditu, morroiari ez bait zaio axolarik ardiengatik.\nAitak horregatik maite nau: nire bizia ematen dudalako, berriro hartzeko. Ez dit inork kentzen; Neronek ematen dut neure gogoz. Nire esku dago, bizia ematea; eta nire esku, berriro hartzea: agindu hau hartu dut nire Aitagandik».\nBenetan ongarria da Kristau Elkarteko eta Nazareteko Maisuaren jarraitzaile ugarien irudi berezi honengana hurbiltzea. Izan ere, hor aurkitzen ditugu itzelezko erakutsi harrigarriak. Eta, halabeharrez, “Ars-ko Apaiz Santuarengana hurbiltzea gozamena da. Eta hau, berari ezartzen zaizkion mila eta bost historioak alde batera utzita. Horrelakoak, Nazareteko Maisuaren jarraitzaile honen edozein biografian aurkitu ahal izango dituzu.\nHauxe da berarengan azpimarratu nahi dugun lehenengo KLABEA: Jaungoikoak bere harrigarriak egiteko, itxuraz ahulak diren bitartekoak hartzen dituela. Izan ere, Joan Maria Vianney gazteak nekez eta lorrez bukatu ahal izan zituen orduan apaizgintzarako eskatzen ziren ikasketak. Alor honetan, Jesusen jarraitzaile honek ez zeukan zer erakutsi askorik, baina beste gehigarri batzuekin berdintzen zuen, besteak bezain oinarrizkoak direnekin: hurbiltasuna, xalotasuna, herriarekiko konpromisoa, onartzeko eta entzuteko ahalmena, “arimak zuzentzen” edo espirituzko laguntzan, eta berak agertu zituen hainbeste antzeko dohainetan.\nEbanjeliotik begiratuta klabe honek neurtu ezineko balioa dauka. Ezin dugu ahaztu Jesusen miragarrizko oihua: “Bedeinkatzen zaitut, Aita, zeru-lurren Jauna, gauza hauek jakintsu eta ikasie ezkutatu dizkiezulako, eta jende xumeari agertu. Bai, Aita, goratua Zu, horrelaxe nahi izan dezulako”. Ars-ko Apaiz dugu Jesusen “oihu” honen eredu zuzen argia; berak ulertu du hobeki ezinean. Eta bere ikasteko dohainak eskasak izan baziren ere, gizon honek EBANJELIOZKO XUMETASUN honekin gainditzen ditu, giza-neurri guztien gainetik.\nBerebiziko gizon honen beste KLABE bat, Ars-ko Apaiz santuarena, bere KONTZIENTZIA eta bere Elkartearen ARTZAIN BOKAZIOA. Hemen historioak konta ezin beste dira; hor uzten ditugu alboan. Benetan nabarmentzen dena bere BOKAZIOA da gogo beroz bizi izandakoa. Nazareteko Jesusen arabera, Artzain Ona, Ars-ko Apaiza benetan arduratzen da bere artaldeaz; bizia jokatzen du horretan; “beren aurretik doa” eta, egia esan, bera bihurtzen da bere Elkartearentzat EREDU. Berak banan ezagutzen ditu eta, ahaleginez, bakoitzaren arretaz dabil. Berak oso ongi ezagutzen du “ikasle maitearen” ebanjelioko testua: “Artzain onak bere bizia ematen du bere ardiengatik”, eta gogo beroz arduratzen da horretaz. Gau ta egun bizi da bakoitzaren arretaz. Horrela aldatzen du Ars-ko Apaizak bere inguruko egoera, bere Kristau Elkartearen bizitza.\nBerebiziko gizon honen beste KLABE bat gehiago: ESPIRITU ZUZENDARITZARAKO egarri eta gogo bizia. Biografiak dioenez, esan ezin den beste dira horretara emandako orduak, bai kanpoan “bekatariekin” lehenengo harremanetan, bai geroago pertsonei gorengo santutasun mailataraino lagunduz. Maila eta kondizio guztietako andre-gizonak, gotzainengandik baserritar apalenganaino, aurkitu zuten Joan Maria Vianney Apaizarengan onartzen dakien “Aita”, barkatzen, laguntzen, zuzentzen dakiena (jakina, dena garaiko “erak” eta “bideak” erabiliz), Ebanjelioaren argitan bizi betera daraman bidea erakutsiz. Hemen dauzka bere sustraiak, ziur asko, Elizak munduko “Apaiz guztien Zaindari” aitortu duenak. Ongi merezita, gainera!\nHona hemen, bada, Ebanjelioa XALOTASUNEZ onartu duen gizona, BIZITZAKO bidean zehar egi bihurtu zuena. Hitzez argi handirik gabe, bere ingurumariko jendearen hizkera eta nekazaritzako irudiak erabiliz, beretarrei erakutsi zien Ebanjelioa freskotasunez bizitzen. A zer nolako antza daukan bere estiloak eta hizkerak Nazareteko Jesusenarekin, ipuinak eta parabolak erabiliz, entzuleentzat egiarik sakon eta bizigarrienak ulergarri eginez!\nGAUR eta HEMEN, guretzat, Jesusen zerbitzari honek hauxe proposatzen digu: bizieraz EBANJELIOZKO XALOTASUNA, Artzain Onaren antzera, norbere bizia emateraino. Eta, gaur, gure kulturan eta gure Elizan, benetan dugu Joan Maria Vianney, Ars-ko Apaiz santuaren baloreen beharrizana! Eta ez gero apaizentzat bakarrik, baita Ebanjelioak eskaintzen digun proposamena gure bizitzarako BIDE bihurtu nahi dugun guztiontzat ere.\nUxala Ars-ko Apaiz santuaren eguna ospatzeak gogo berotzen bagaitu, gaurko gizon-emakumeentzat eta gaurko kultura girorako “bide” eta “hizkera” egokiak hartzera eraginez; horrela Nazareteko Maisuaren mezu zoragarria ez dugu antzu bihurtuko.\nGuregan zure salbamena eta bizi berriko egintza\ngauzatu nahi izan dituzu,\neta horretarako zure Semea maitea bidali diguzu,\nosotasun bidea erakutsi dezaigun,\nbetidanik amestu zenuena.\nkonpartitu du zeregin hori,\nArs-ko Apaiz santuaren eguna ospatzean,\narren, eskatzen dizugu,\nbera bizi izan zen klabe barruan bizi gaitezela,\neta anai-arreben alde egiten saiatuz,\neskaini diezaiogula gaurko munduari\nHEMEN NAUZU, JAUNA\nHemen nauzu, Jauna.\nnahi duzun tokira joango naiz.\nZure eskuetan jartzen naiz.\nIluntasunean dabiltzanei argi egiteko\neta jota daudenak bizi berritzeko,\nzure fedearen lekuko egin nazazu.\nzure maitasunaren lekuko egin nazazu.\nHemen nauzu, Jauna, bidal nazazu.\nJar ezazu zure Hitza nire ezpainetan,\nJar ezazu zure Espiritua nire espirituan,\nHemen nauzu, Jauna, bidal nazazu,\nizaki guztiei errespetua eramatera,\nilusioa katekista eta laguntzaileei\napaiz txit apala,\nHartu zuen bidean\napaizgo hau Jainkoak


Giza-abere proba | Almitza Sega Elkartea\nKirol hau denbora mugatu batean harri astun bat ahalik eta distantzia luzeenean arrasataka garraiatzean datza, normalean plazan joan-etorriak eginez. Harriari probarri deitzen zaio eta harria arrastaka daramatenak gizakiak (taldean nahiz bakarka) nahiz abereak (idiak, zaldiak, astoak…) izan daitezke. Horrela giza-probak, idi-probak, zaldi-probak nahiz asto-probak jokatzen dira.\nNormalean erreka harri borobilez egindako plaza edo proba tokietan jokatzen da lehia harria ongi irrista dadin.\nIdi proben jatorria harrobietako lanetan dagoela uste da. Lehergailuaren eztandak banatzen zuen harria lekuan bertan leundu eta idiek garraiatzen baitzuten harrobitik errepideraino. Hasiera batean idi-pareen jabeen arteko desafioak izaten ziren arren egun lehiaketa da ohizkoagoa.\nLehiaketako idia, baserriko lanak egiteaz gain, egunero mendian ibilarazten dute 5 kilometro inguru eta noizean behin probaren bat egin ohi dute inguruko plazaren bateko harriarekin idiak harresta-lanerako ohitura hori gal ez dezan. Hori dela eta, Euskal Herriko hainbat herritako plazetan probarriak aurki ditzakegu.\nHarriaren forma laukizuzena izan ohi da, zertxobait estuagoa aurrealdean. Zulo bat izan ohi du katea lotzeko. Pisuari dagokionez berriz denetik aurki dezakegu. Normalean 1.500 eta 4.000 kilo bitartekoak izan ohi diren arren, Gernika eta Mungiakoak 4.500 kilo ditu esaterako. Berriatuko probatokian ere bada 5.250 kiloko bat.\nLehiaketetako harriak desafioetakoak baino txikiagoak izan ohi dira ikuskizuna ikusgarriagoa eta arinagoa izan dadin.


60 urte edo gehiagoko pertsonei zuzendutako Astigarraga Ehuntzen jardunaldi parte-hartzailea apirilaren 21ean egingo da. - Albisteak - Astigarraga\nJoan den ikasturtean Astigarraga Ehuntzen proiektu pilotua abiatu zuen Astigarragako Udalak Bat, bi ta hiru, parte-hartze eta garapen komunitarioan espezializatutako gizarte enpresa aholkulariarekin. Orduan, adineko pertsonak eta DBHko ikasleak izan ziren proiektuan parte hartu zutenak eta hainbat tailer burutu zituzten elkarrekin. Proiektu horrek izandako harrera ona ikusita, Udalak Astigarraga Ehuntzen proiektua herrira zabaltzea pentsatu zuen.\nHortaz, oraingo honetan herriko elkarteak eta adineko pertsonak izango dira protagonista. Helburu nagusia adineko pertsonak herrian parte aktibo izatea eta eurengan ongizate sozial eta emozionala sustazea da.\nHorretarako, adineko pertsoen eta elkarteen lehen hartu-emana apirilaren 21ean izango da eta jardunaldi horretatik jarduera batzuk sortuko dira.\nBehin adinekoen eta elkarteen arteko saretzea eginik, adineko pertsonak dinamika jakin batzuk sortzea da helburua, herriko parte aktibo izateko.\nSaioan 60 urte edo gehiagoko pertsonek hartu dezakete parte.\nEguna: apirilak 21, asteazkena.\nLekua: Erribera kulturgunean\nIzena-eman: partaidetzaastigarraga@gmail.com/ 680 49 70 90


Startupak eta enpresak: harreman emankor bat lortzeko zenbait gako - Orkestra Lehiakortasunerako Euskal Institutua\nStartupak eta enpresak: harreman emankor bat lortzeko zenbait gako\n2019ko urtarrilaren 2a\nHizkuntza alderdia gakoa da elkar ulertzea bermatzeko, ez gara ezer berria esaten ari. Baina enpresa esparruan hizkuntza berbera erabiltzea ez da hain erraza. Zalantzarik gabe, eta Ekintzailetza digitala Euskadin azterketaren protagonistek dioten bezala, hori funtsezkoa da enpresaren eta startup digitalaren arteko harremana eraikitzeko orduan.\nNagore Ardanzak bideoan esaten duen bezala, Ekonomia Digitaleko labaren barruan eta Crecer+ plataformaren lankidetzaz egin den lanak aztertzen du startup digitalek, berrikuntza irekiko prozesuen bidez, nolako harremanak eraikitzen dituzten ohiko ekoizpen enpresekin. Bestela esanda, elkarrekin lanean hasi diren enpresen eta startupen hainbat kasu aztertzen ditu. Adibide horietan ikusten denez, bezero-hornitzaile harreman bat eduki beharrean, startupa enpresaren aliatu estrategikoetako bat bihurtzen da eta, bere independentziari eta izaerari uko egin gabe, enpresari laguntzen dio aurrerapausoak ematen produktuaren garapenean, dibertsifikazioan edo manufaktura aurreratuko eta 4.0 industriako prozesuetan.\nAzterketak kontuan hartzeko hainbat ondorio eta gako azaltzen ditu, harreman horiek arrakastatsuak izan daitezen eta ugaritu daitezen, uste baita positiboak direla EAEko enpresen lehiakortasuna bultzatzeko, baldi berean, ekosistema ekintzailea sustatuz. Ekimen mota horien arrakastarako funtsezkoa den elementu bat azpimarratu nahi da: bi alderdien artean dagoen jarrera eta sortzen den harremana.\nEuskal Autonomia Erkidegoko hiru lurraldeetan egin genituen aurkezpenetan, parte hartu zuten startupek eta enpresek horren inguruko gakoak eman zizkiguten. Esate baterako, Lander Unanue Stockareko zuzendari nagusiak ireki zuen lehenengo saioa eta adierazi zuen startupen lehenengo urratsa dela "argi edukitzea nora iritsi nahi dugun; epe luzera pentsatzea, epe laburrera moldatuz; proiektuaren inguruan hitz egiteko programa, prestakuntza eta aukeretan parte hartzea; eta enpresa proiektuan aurrera egin ahal izateko loturak sortzea”. Euskal Autonomia Erkidegoan ekimen asko daude harreman mota horiek sortzen laguntzeko, horien artean Bind 4.0 da nabarmentzekoa. Bide horretan aurrerapauso gehiago eman behar badira ere, lehenengo urratsa izan daiteke zure bikote edo bidaide izan daitezkeenak ezagutzen hasteko. Alberto Ruiz de Olanok, Optimus 3Dko zuzendari nagusiak, Arabako saioan hartu zuen parte eta adierazi zuen startup moduan aurrera egin ahal izateko eta enpresa handi baten aliatu garrantzitsu bat izateko, ezinbestekoa dela “hizkuntza berbera hitz egitea” eta ideia bikain hori “negozio moduan" aurkeztea.\nHizkuntza partekatzea azpimarratu zuen, halaber, Josu Oleaga, TZBZ startupeko New business officerrak. “Ulermenaren bidean, elkar ulertzeko” beharra nabarmendu zuen. Elkar ulertze horrek, enpresen eta startupen arteko elkartzeetan, sarri askotan egokitzeak egitea eskatzen du. Horrelako erlazioetan, ia kameleoiaren moduan egiten da hori, indarra hartzen ari den enpresaren berezitasunak direla medio, Javier Gordo RPK Technological Center enpresako zuzendariak azaltzen duen bezala, RPK-Optimus 3D kasuari buruzko bideoan. Hain zuzen ere, startupak arinagoak dira erabakiak hartzeko orduan, eta horrek gurea bezalako enpresei lana asko errazten digu. Izan ere, gu metodikoagoak eta egituratuagoak gara eta, horrengatik, erakundearen inertzia aldatzea gehiago kostatzen zaigu".\nBerdinen arteko eta lankidetzako ingurunean lan egiteak, hala ere, eskatzen du startupek egokitzeko trebetasunak edukitzea eta, Unanuek berak dioen bezala, "estrategia urtean hainbatetan birpentsatzea". Beharrezkoa da, halaber, enpresa traktoreek horrelako harremanak sortzea, "ia erlijio bat izango balitz bezala", nabarmentzen du Jon Erdoziak, Garapen Korporatiboko gerentea, Euskaltel taldeko Estrategia eta Garapen Korporatiboko Sailean. Hori ez da beti erraza izaten, erosotasun eremutik ateratzea edo arriskuak hartzea eskatzen duelako. Eta "aldatzea kosta egiten zaigu eta ez zaigu gustatzen. Nahiago dugu gauden bezala gelditzea”, dio Ricardo Gonzálezek, SPYROko zuzendari nagusiak. Nagore Ardanzak eta Agustín Zubillagak dioten bezala, "enpresa traktoreek berrikuntza irekiko harremanen eredu hori bere estrategiaren eta gobernantza ereduaren barruan txertatu behar dute” eta horrek enpresan bertan hainbat inertzia haustea eskatzen du.\nHala eta guztiz ere, enpresa traktore guztiek aitortzen dute horrelako harremanek abantaila asko dituztela eta askotan enpresa traktoreari "freskura" ekartzen diotela, baita berrikuntza modu azkarragoan kapitalizatzeko aukera ere. Startupei dagokienez, harreman horiek aukera moduan ikusten dituzte, leiho on bat dira, bere enpresa izaera independentea galdu gabe, enpresa proiektu gisa aurrera egiteko, bezero berri posibleen aurrean konfiantza ematen baitute. Beharrezkoa da ez nahastea eta okerreko igurikimenak ez sortzea, “bat egite modu horiek”, dio Gonzalezek, “ez dutelako esan nahi, ezinbestean, “pilotakada" ematea”. Ruiz de Olanok, Optimus 3Dkoak, eransten du igurikimenak doitu egin behar direla, irismen laburreko eta irismen luzeko argiak konbinatuz. Horixe bera azpimarratzen du Josean Borge Dreamers Factoryko Eragiketa zuzendariak. Gainera, nabarmentzen du prozesu horretan guztian funtsezkoa dela elkarrekiko konfiantza.\nGehiago jakin nahian gelditu bazara, azterketa irakurtzera gonbidatzen zaitugu.


GORBEIAKO PARKE NATURALA, ARABA – BIXITALEKUAK\nGorbeiako parke naturala Araba eta Bizkaia artean kokatuta dago; Gorbeia mendian. Euskal Herriko parke naturalik handiena da 20.016 hektarea dituelarik.\nIzaki bizidun asko ikus ditzazkegu naturaz inguratutako leku honetan, esaterako, pagoak, haritzak, arteak, etab.\nGure iritziz leku eder hau bisitatzeko garairik onenak udazkena eta negua dira. Udazkenean joanez gero, parke natural hau gorri-gorri ikusteko aukera izango duzu eta neguan aldiz zuri-zuri. Ez al da ederra gure inguruko natura?


WOP 2020 SARIA: Ekitaldiaren berri — Baltistan Fundazioa\nWOP 2020 SARIA: Ekitaldiaren berri\nBilbo Mendi Festivalen barruan Fundazioak jaso duen WOP sariaren ekitaldiari buruzko informazio zabala eman nahi dugu txoko honetan, guztia gune bakar batean eta klik gutxi batzurekin eskura izan dezazun: saria bera, lehendakariaren agurra, argazkiak, bideo labur bat, eta abar.\nEkitaldiko argazki bat\nEzeren aurretik esan behar dugu oso eskertuta gaudela WOP eta Bilbao Mendi Festivalek gogoan izan gaituztelako gure balioak eta lana goraipatzerakoan. Ez dago hori baino rekonozimendu hoberik ia 20 urtetan egindako lanagatik. Halaber, ohore bat da mendizaletasunaren mundo mailako norbanako esanguratsuen ondoan kokatu izana.\nMaila berean, Pedro Ibarra (presidentea) eta Alberto Iñurrategi (talde sortzaileko eta gaur egungo patronoa) izan ziren saria jaso eta Fundazioaren izenean esker oneko hitzak itzultzeko ardura izan zutenak. Interesa izan dezakeelako, lehendakariaren agurra uzten dizuegu irakurtzeko moduan, bideo labur honetan ekitaldiaren hainbat pasarte, eta amaitzeko ekitaldiko argazki bilduma bat gaurko eta lehenagoko hainbat patrono eta patrona azaltzen diguna oholtza gainean saria partekatzen.\nEkitaldiari amaiera emateko Hire Himalaya, Alberto Iñurrategik bere anaia Felixen gorazarrez egindako film zirraragarria proiektatu zen.


Zein da zure zorpetze-maila? Murrizteko 3 jarraibide | Consumer\nZein da zure zorpetze-maila? Murrizteko 3 jarraibide\nZorrak arazo serio bihur daitezke, adibidez, txartelen bidez kontrolatu beharreko neurriekin ihes egitea\nZorrek, inkordioa izateaz gain, arazo larriak ekar ditzakete, haien bizitza aldatu arte, ohiko gastuetan egokitzapen handiak egin behar izaten dituztelako. Artikulu honen bidez, zor errealaren ahalmen pertsonala eta etxeko ekonomietan hain arriskutsuak ez diren alderdi horietara ez iristeko gako eraginkorrenak zein diren jakiteko behar den informazio guztia dago.\nZein da zure zorpetzeko gaitasuna?\nZorpetze-egoeran egotea da familien egoera okerrenetakoa, batez ere, ohikoa baino maila handiagoa bada.\nLehenik eta behin, zorpetzeko gaitasunaren diagnostikoa egin beharko da. Hori ez da beste bat izango, baldin eta beren familia-aurrekontuetan eraginik izan gabe eta, hedaduraz, eguneroko bizitzako oinarrizko gastuetan (etxeko ordainagiriak, elikadura, etxebizitzaren alokairua, etab.) eragina izan gabe inporta dezaketenean. ). Horren ondorioz, diru-sarrerak handiagoak izan ahala, gehiago zorpetu ahal izango dira; baliabide gutxiko familiek, berriz, marjina txikia dute eragiketa ekonomiko horietarako.\nZorpetzeko gaitasuna zein den jakiteko, kontabilitate-eragiketa soila egin behar da: hilero zenbateko diru-sarrerak eta gastuak dituzten kuantifikatu behar da, eta zorpetu daitezkeen zenbateko zehatza emango dute. Nolanahi ere, ez da inoiz gaindituko, ondorioak suntsigarriak izango baitira eragindako pertsonengan: aurrezkiak agortzea eta bankuekin edo beste kreditu-erakunde batzuekin zorra kitatzeko zailagoak diren prozesu batzuk, baita zorra handituko duten penalizazioak eta komisio gehigarriak ere.\nHemen, zorretatik ihes egiteko hiru jarraibide eskaintzen dira.\n1. Familiaren aurrekontuari egokitzea\nOporrak ordaintzea, etxea berritzea edo aurreikusi gabeko gastuari aurre egitea. Eragiketa kaltegarria izan ez dadin, beste aukerarik ez da izango, ea eskatu daitekeen eta zenbateko zenbatekoa duen. Seguruenik, urteko diru-sarrera batzuk egongo dira egoera hori amortizatzeko (zerga-itzulketak, sortzapen irregularrak, inbertsioan irabaziak, dibidenduak, errenta finkoko produktuen interesak, etab.). ). Hala ez bada, hobe da beste aukera ekonomikoago bat bilatzea.\n2. Ordaindu ezin den zorrik ez hartzea\nAskotan banku-kreditu bat eskatzen da nolabaiteko alaitasunez, ordura arte hartutako zorrak kontuan hartu gabe. Familiek hipoteka, kreditu pertsonalak edo finantziazio bizkorreko lerroren bat amortizatu gabe badute, erabaki hori neurtu beharko dute, eta beste zor bat hartu dezaketen jakiteko kalkuluak egin. Eragiketa berria babesteko diru-sarrera erregular oso ahaltsurik ez badute, bereziki egin beharko dute.\n3. Txartelen bidezko zorrak kontrolatzea\nFamilia askok erabiltzen dute modu masiboan ordaintzeko modu hori, eta kreditu-linea iraunkorra erabiltzen dute. Modu isila da pixkanaka zorpetzeko, ia konturatu gabe. Txartelak alaitasunez erabiltzen dira, eta zorrak hilero handitzen dira. Konponbidea mugimenduak kontrolatzea izango da, eta zorrak bere gain hartu ahal direnean bakarrik erabiltzea. Izan ere, “plastiko” batzuek% 20tik gorako interesak dituzte. Beharrezkoa bada, beste eredu batzuen bidez aldatu beharko dira, familien premietara gehiago egokitzen diren ehunekoak jarriz edo interesik gabeko finantziazioa ere gehituz.\nBanku-kredituak eskuratzeko zailtasunak\nFamilien zorpetze-mailaren lehen ondorio bat da askoz zailagoa zaiela finantzazio-motaren bat lortzea, bai kontsumorako, bai beste helburu zehatzago batzuetarako. Egoera horien aurrean, banku-erakundeek ez dute inolako mailegurik eman behar, kreditu-lerroaren muga jaitsi arte, beharrezkoa balitz txarteletan, eta are larriagoak diren kasuetan baliogabetu ere bai.\nEgoera hori nabarmen konplikatzen da kaltetuak berankorren zerrendan badaude (ASNEF, RAI, etab.). ). Kasu horietan, finantzazio-iturrietarako sarbidea debekatuta egongo da. Azken baliabide gisa, online finantza-plataformek ematen dituzten kredituak bakarrik erabili ahal izango dira. Mailegu berezi horietako asko irekita daude zorrak dituzten eskatzaileentzat, nahiz eta bankuek egindako ohiko formatuetan baino interes askoz hedagarriagoa hartu: oro har, % 20ko muga gainditu eta penalizazio handiekin, baldintzak betetzen ez badira.


«Irakurlea egoera ezerosoetan jarri dut» - Tolosa - Tolosaldeko ataria\n«Irakurlea egoera ezerosoetan jarri dut»\nJon Miranda - Naiara Roldan de Aranguiz 2020-03-21 08:58\nHik ez dakik zer den beldurra narrazio bilduma kaleratu du Erein argitaletxearekin Karlos Linazasoro tolosarrak. «Nobelaren tiraniaz» kritiko azaldu da.\nBeti dago zerekin ikaratua, zerekin nazkatua, bada zerbait gure garunean berezkoa gaitz egitera bultzatzen gaituena, iluna eta barbaroa. Kontrolaezina, une jakin batean gain hartzen diguna. Horrela pasa zaie Karlos Linazasororen (Tolosa, 1962) Hik ez dakik zer den beldurra liburuan jasotako narrazioetako protagonistei. Ia denek egin dute izugarrikeriaren bat, batzuetan inkontzienteki desiratuta eta besteetan kontzienteki bilatuta.\nEta denok barruan munstro bat eramango bagenu? Eta denok min egiteko kapaz izango bagina? Horiek dira irakurleari sortzen zaizkion galderak liburua irakurri ahala. 18 narrazio laburretan argituko ditu Linazasorok zalantza horiek guztiak.\nJende gaizto asko dago munduan?\nBaietz uste dut. Ikusi besterik ez dago telebista. Denok daukagu barruan min egiteko bulkada edo sena. Kontrolatzen jakin behar da, hortxe dago gakoa. Baina denok gara min emateko kapaz.\nGaizkia ederra dela dio protagonistetako batek, erakargarria, mendekotasun sortzailea, baina inor ez da onik ateratzen?\nNik uste horrela dela, gaizkiak, liburuan planteatzen den bezala, ez dakar ezer onik. Denok gai gara zerbait gaiztoa, txarra, mingarria egiteko. Baina horretarako daukagu garuna eta kontzientzia eta gisa-legea ere badago. Geure buruari askotan eutsi egin behar izaten diogu. Baina askotan gain egiten digu, burua joan egiten zaigu.\nDenak gara oso normalak, normal izateari uzten diogun arte. Beti liluratu izan nau gai honek. Zergatik une jakin batean denak gai gara ez-egiteko bat egiteko?\nBatzuetan askatzailea izan daiteke?\nBai. Liburuan gai asko planteatzen dira eta gaizkia egiteko modu asko. Batzuetan gaizkia ez da gaizkia ere izango. Adibidez, ama hilzorian dagoenean eta eutanasia eskatzen duenean, semeak hiltzen laguntzen dionean, etengabeko eskaerari erantzunez, hori ez da gaizkia. Lege ikuspuntutik, onartua ez egoteak badauka bere zama, baina maitasun ekintza bat bezala ulertu behar da.\nBeldurra al da honelako egoeren motorra?\nBai. Beldurra izan daiteke astakeria bat egin behar duzunean aurretik sentitzen dena, edo beldurra senti daiteke gero, astakeria egin ondoren. Orduan, benetako beldurra sentituko da. Batzuek beldur hori onartuko dute eta nolabait egingo lukete berriz egin duten gaizkia edo astakeria. Beste batzuk berriz damutu egiten dira egindakoaz eta damu hori seguru asko ez da sekula sendatzen eta geldituko da euren barruan.\nLiburuaren izenburuan islatzen da hori: 'Hik ez dakik zer den beldurra'. Nondik esaten diozu irakurleari?\nLiburuan, ipuinetan ez dago zehaztasun handirik. Oso laburrak dira eta apaingarririk gabe kontatu dut. Oso ipuin biluziak dira, horniduratan galdu gabe mezuari garrantzia eman nahi izan dut. Esan gabe, iradokitzen da, protagonista bat badagoela, liburuzaina izan daiteke, kartzelan edo leku itxi batean eta protagonista guztiek kontatzen diote zergatik dauden dauden tokian. Horregatik, Hik ez dakik zer den beldurra. Esaldi hori liburuzainari zuzenduta dago, entzuleari. Entzule hori liburuzaina da, baina estrapolatuz, irakurlea ere bada. Benetan irakurleari esaten zaio: Hik ez dakik zer den beldurra.\nNire asmoa irakurlea ispiluaren aurrean jarri eta halako egoera batean, normalean egoera muturrekoak eta zailak izanik, zer egingo genukeen hausnartzea. Irakurleari hausnarketa bat egiteko aukera ematen dio.\nEz dut epaitzen, planteatu baino ez dut egiten. Irakurleak berak egin beharko du bere lana. Bestearen larruan jarrita, gauzak oso ezberdin ikusten dira.\nMundu guztia heriotza-zigorraren kontra dago, hitzez behintzat, baina tokatuko balitzaigu psikopata batek alaba hil duela, orduan berdin pentsatuko genuke edo ez genuke berdin pentsatuko? Xenofobiarekin berdin. Hemen inor ez da xenofoboa edo arrazista baina ipuin batean planteatzen da, kanpotik datorren jende hori ez bada gurekin ondo portatzen, ez bada integratzen eta bizitza izorratzen badigu orduan bagara xenofoboak edo ez gara xenofoboak?\nIrakurlea egoera ezerosoetan jarri dut; bestearen larruan, gauzak beste ikuspuntu batetik ikusteko.\nNarrazio bakoitzak irakurlearengan zalantza pizten du.\nHori da, bestearen larruan jarri eta gauzak beste era batera ikusten dira. Hain modan dagoen enpatia hori. Hitzez denak gara oso enpatikoak, inor ez da arrazista, inor ez dago heriotza-zigorraren alde… Baina egoera konkretu batzuetan… Esaterako, bortxatua izan den pertsona bat, gero berak zergatik egiten du berari egin dioten min hori? Horrelako galderak. Galdera asko. Bakoitzak jakin beharko du nondik jo. Situazio konprometituak dira eta horixe izan da nire asmoa gainera.\nNarrazio bakoitza geruza diferentean kokatu duzu.\nProtagonista entzule fina da eta liburuzainak entzule finak izaten gara. Berari eskatzen dizkiote liburuak, berak erakusten dizkie filosofia eta literatura, bera pertsona jantzia da, beti entzuteko prest, laguntzeko prest, pazientea… Berari kontatzen dizkiote bere minak, bere oinazeak, bere zorigaitzak.\nHitanoa erabili duzu horretarako.\nGertutasuna islatzeko. Biak ezagunak dira, biak leku itxi batean daude. Gizasemeak dira normalean, emakumeren bat ere badago. Gertutasunaz gain beste puntu bat ematen dio. Ez da asko erabiltzen hitanoa. Puntu exotiko hori ematen dio. Eta gertutasuna batez ere.\nLabur, zehatz aritu zara. Zure ohiko estiloan.\nBai, horretan ahalegindu naiz. Ipuin hauek errealistak dira, egunerokotasunetik ez dabiltza urruti. Nire mundutik aparte ibili naiz. Gehiago jorratu izan dut, eta gusturago sentitu izan naiz alderdi fantastikoan eta umorearekin eta ironiarekin jolastuz. Hemen horrelakorik ez dago. Ez ironia, ez umorerik… Errealismora hurbiltzerakoan toke pertsonal bat ematen ahalegindu naiz. Horregatik daude poemak eta testuak nahastuta. Bata bestearen lagungarri dira. Poemak fondoko musika bezalakoak dira. Testuari uztartuak, ondo laguntzen dute hausnarketarako. Saiatu naiz gauzak labur eta biluzik egiten. Sintaxia oso bihurritua dago, hiperbaton eta esajerazio asko dago, errepikapen asko dago, ez dago puntuaziorik. Honek izugarrizko indarra ematen dio testuari.\nSintaxi era honek normalean irakurketa zailtzen du, baina ez dut uste kasu honetan ipuinak irakurtzeko zailak direnik. Zaila izango da bukatu eta hausnarketa bat egitea. Baina ipuinak erraz irakurtzen dira, nahiz eta puntuaziorik gabe, errepikapen asko eta poemak tartean egon. Liburu honetan nire kezka gauzak labur, biluzik eta hornidurarik gabe, deskripziorik gabe kontatzea izan da. Bukaerak prebisibleak dira, ez nuen ipuina sorpresa batekin bukatu nahi. Beste ipuin modu batzuetarako balio du. Bukaera ez da bereziki garrantzirik gehien duen alderdia ipuin hauetan.\nEstiloak zailtzen al du idazketa?\nIdeia garbi nuen. Hemezortzi ipuin dira eta banaka-banaka eginda ez da oso lan nekagarria izan. Batzuetan ipuina idatzi dut aurretik eta ondoren poema gehitu diot. Beste batzuetan kontrara izan da, poema batetik ipuina atera da. Normalean abiapuntua poemak dira, laguntzen dute eta ematen diote indar filosofiko edo literario edo etiko bat testuari, lagungarri dira.\nDenbora asko behar izan duzu?\nEz naiz oroitzen. Beti egiten dudan bezala, tarteka bestelakoak idazten ditut, poemak, aforismoak, ipuin hiper-laburrak. Normalean liburu bat, bi edo hiru eserialditan egiten dut. Ez dut dena segidan bukatzen. Bospasei ipuin idatzi eta handik pixka batera berriz ere hartu eta bitartean beste gauza batzuk idazten ditut. Generoak tartekatu egiten ditut. Aspertu egiten naiz segituan beti gauza berarekin jardunda. Gustatzen zait hilabete pare bat hartu aforismoak edo haikuak idazteko. Eta ondoren berriro bueltatzen naiz liburura, freskoago nolabait esateko. Ezin dut esan zenbat denbora pasa dudan idazten.\nGai zailak jorratu dituzu eta pertsonaiak gertukoak.\nEz dut oso urrutira begiratu behar izan. Batzuk benetako gertakizunetan oinarriturik daude. Ez dut asko arakatu behar izan hemezortzi ipuin hauetarako. Hausnarketa bat egiteko nahikoa material badago. Ez nuen asko luzatu nahi, azkenean errepikatzeko arriskua ere badago. Ikusten nuen ipuinak laburrak eta ipuin-liburua laburra izan behar zuela. Txantxa gutxi dago liburuan. Ipuin bakoitza oso zaindua dago.\nLanak tartekatzen [barreak]. Poema liburu bat bukatu berri dut eta horren erantzunaren zain. Laster aforismo liburu bat aterako da gazteleraz itzulia, euskaraz egina dago, baina sorpresaz erdaraz kaleratuko dute euskaraz baino lehen. Euskaraz zoritxarrez ez dut argitaletxerik aurkitu, ez zaio inori interesatu. Aforismoen munduak erdaraz izugarrizko indarra du orain, puri-purian dago, eta erdarazkoa oso gustura aterako dute. Euskarazkoa ordea saiatu naiz batean eta bestean, inork ez du nahi izan. Niretzat tristea da, erdarazkoak interes handiagoa erakustea, euskaraz, euskal literaturak baino. Penagarria da, tristea da. Ez dago ohiturarik, ez dago tradiziorik aforismoak irakurtzeko, baina ez badira argitaratzen, ez badira idazten, ez badira irakurtzen, sekula ez dugu horma hori gaindituko.\nBatzuk ezta irakurri ere. Nobelaren tiraniaren munduan gaude eta horrelakoak ez dira aintzat hartzen. Euskaraz idatzi dut, eta tristea iruditzen zait euskal irakurlea libururik gabe gelditzea. Horrela daude gauzak.\nNarratiba saileko 122a.\n2019.11.06 argitalpen data.\nJon Miranda Labaien 2020 urt 23 Tolosa\n'Hik ez dakik zer den beldurra' narrazio bilduma kaleratu du Karlos Linazasoro tolosarrak. Letren Errepublikan izan dugu liburuaz hizketan. Horreki...


«Gure hitzak balioa du» | Gizartea | Berria\n«Gure hitzak balioa du»\n'Zure egia gure eginez' lelopean, milaka lagun atera dira Euskal Herriko kaleetara indarkeria matxista arbuiatzeko. Emakumeen kontakizuna ontzat hartzeko eskatu dute protestetan\nEmakumeen hitzari balioa emateko aldarria egin zuten. IDOIA ZABALETA / ARGAZKI PRESS\nKaleko jazarpena, prostituzio behartua, eguneroko bortizkeria ekonomikoa, biolentzia fisikoa, enpresetako jazarpen sexista, bikotekideen bortxaketak, sexu erasoak. Horiek eta gehiago indarkeria direla ozen salatu zuten atzo Euskal Herri osoan kalera atera ziren milaka lagunek. «Gure hitzak balioa du», nabarmendu zuten, adibidez, Bilboko, Iruñeko eta Donostiako kaleetan. Indarkeria kasuak salatzean emakumeen hitza zalantzan jartzen dutenen gainetik, elkartasuna eta babesa adierazi zuen mugimendu feministak, Zure egia gure eginez leloa ardatz hartuta.\nBaionako herritarrak izan ziren kalera ateratzen lehenak. Goizean, hiriko kaleetan ibili ziren, hainbat tokitan geldialdi artistikoak eginez. Emakumeen hitza zabaldu beharraz hitz egin zuten, milaka emakumeren lekukotasunez. Era berean, adierazi zuten bat egiten dutela isilik geratzen diren emazteekin, entzunak ez direnekin eta sinetsiak ez direnekin. Bilbon ere ildo horretatik jo zuten, eta hainbat taldek publiko egin zituzten testigantza batzuk; besteak beste, adingabeen kontrako indarkeria azaldu zuten, emakume migratzaileen aurkakoa, tortura kasuetakoa, eta desgaitasun fisikoa edota organikoa duten andreen kontrakoa.\nGasteizko protestan, emakumeen kontakizuna ontzat hartzeko eskatu zuten, eta arlo pertsonalaren eta politikoaren artean dagoen hesia hausteko. Iruñean ere eskatu zuten emakumeen hitza aintzat hartzea. Gogoan izatekoa da egunotan ari direla iazko sanferminetako talde bortxaketa epaitzen Iruñean. Bihar-etzi irakurriko dituzte ondorioak aldeek, eta epai zain geratuko da auzia.\n«Erakundeen indarkeria» gogor salatu zuten Euskal Herriko hiriburuetan, emakumeak berriro biktimizatzen dituztela esanez. Horren adibideak eman zituzten Donostian eta Bilbon: «Gure eskubideak murriztuz auzitegietan, zerbitzu publikoen erabilpena oztopatuz, dagokigun babesa ez bermatuz, gure kontakizunak auzitan jarriz, salatzeko urratsa egiten dugunean geu epaituz...».\nBide horretatik, politika aurrerakoia eraikitzeko garaia dela nabarmendu zuten Baionan, «non emazteen injustizia guztiak kontuan hartuko diren». Gainera, Euskal Elkargoak izenpetu duen Europako Karta ere izan zuten aipagai Lapurdiko hiriburuan: «Bertan emazte eta gizonen arteko berdintasuna adierazten da, eta emandako hitza errespeta dezatela eskatzen dugu». Iruñean, egoera politikoarekin lotu zuten Azaroaren 25a. «Behin eta berriz bakearen inguruan aritzen dira, baina hau ez da gure bakea, heteropatriarkatuak ez baitigu tregoarik ematen». Ahotan hartu zuten justizia arloko funtzionamendua aldatu beharra: indarkeria jasaten duten emakumeekin lan egingo duen sare instituzional bat behar dela nabarmendu zuten.\nHainbat erakundek ere ekitaldiak egin zituzten emakumeen aurkako indarkeria salatzeko. Donostian, adibidez, elkarrekin bildu ziren Jaurlaritzako, aldundiko, Batzar Nagusietako eta Donostiako Udaleko ordezkariak.\nIzango dira mobilizazio gehiago. Adibidez, abenduaren 16an, 11:00etan hasita, «gerraren kontrako martxa feminista eta antimilitarista» egingo dute, Santurtziko (Bizkaia) parketik abiatuta.


Mikel Zabalzaren heriotza gogoan 35 urte geroago | Euskal Herria | KAZETA\n2020 AZA. 21 - 16:05h\nMikel Zabalzaren heriotza gogoan 35 urte geroago\n35 urte iragan dira Mikel Zabalza orbaizetarra Guardia Zibilak atxilotu eta handik hiru aste ingurura Bidasoan hilik aurkitu zutenetik. Haren oroimena atxikitzen duen herri ekimenak hainbat ekitaldi antolatu ditu ondoko egunetarako.\nMikel Zabalzaren oroimenez 'Adiorik gabe' antzezlana taularatu zuten Agoitzen azaroaren 8an. © Jagoba MANTEROLA/FOKU\nHeldu den azaroaren 26n 35 urte beteko dira Mikel Zabalza orbaizetarra hilik agertu zenetik eta “gertaturikoa ez ahazteko” hainbat ekimen antolatuko dituzte ondoko egunetan. Zabalza 1985eko azaroaren egun horretan atxilotu zuen Guardia Zibilak eta Intxaurrondoko koartelera eraman zuten. Hainbat astez haren berririk izan gabe iragan ondotik, abenduaren 15ean agertu zen bere gorpua Bidasoa ibaian, tortura zantzu nabarmenekin.\nMikel Zabalza Gogoan kolektiboak bi ekimen iragarri ditu. Ekitaldi nagusia azaroaren 28an eginen dute, Aurizko kultur etxean, 12.00etan. Covid-19aren hedapena geldiarazteko neurrietara egokituta, edukiera murriztua izanen du ekitaldiak eta gonbidapenarekin baino ezingo da sartu aretora. Ahotsa.info atariaren bitartez streaming bidez eskainiko dute.\nHurrengo egunean, 29an, egingo dute ekitaldi berezi bat. “Urtero igandearekin egiten dugu oroimen ekitaldia, Mikel Zabalzaren sortetxearen ondoan dagoen oroitarriaren aitzinean. Aurten, baina, egoera berrira egokitu nahian, ezberdina izanen da Orbaitzetako Olako ekitaldia”, azaldu dute.\n“Orbaitzetako 1985ko gazteek eman digute ideia: Mikel Zabalzaren hiletaren egunean, abenduaren 18an, 'traktore eta auto anitz bailarako errepideak zeharkatu zituzten, bat bateko ekitaldi hunkigarri batean, eta haren familiari elkartasuna adierazteko bere etxe aurretik igaro ginen'”, adierazi du herri ekimenak.\nHala, azaroaren 29an, 11.00etatik goiti, herri lore eskaintza eginen dute Orbaitzetako Olan, Mikel Zabalzaren oroitarriraino autoz gerturatuz. “Jende pilaketak ekidin nahi ditugu; beraz, banan banan oroitarrian lore bat ezartzea izanen da familiari elkartasuna adierazteko gure aurtengo keinua. Loreak banatuko ditu herri ekimenak”.\nJoan den irailean Amaia Merino eta Miguel Angel Llamasek ekoizturiko ‘Non dago Mikel?’ dokumentala estreinatu zen Donostiako Zinemaldian. Kronologia bat egiten du filmak, Mikel Zabalzaren bizitza garatzen zen inguruetan, atxilotua eta Guardia Zibilaren koartelera eramana den arte. Lekukotasun ezberdinekin gertaeren bilakaera kontatzen dute bi egileek, eta baita operazio berdinean atxilotuak diren beste lagunei zer gertatzen zaiena ere. Memento gogorrak ageri dira, bereziki pairatu izan zituzten torturen kontakizuna egiten dutenean.


satoralaia | Page 2 | Angula Berria\nEusko Jaurlaritzako Azpiegituren sailaren esaneten, Metroaren pasantearen lanetan leherketak egingo direla ohartaraziz Antiguan azken egunetan Moyua eraikuntza enpresaren sinadurarekin buzoneatu diren orriak “gezurrezkoak” dira.\nGehiago irakurriMetroaren pasantearen lanetan leherketak egingo direla esan du eraikuntza enpresak eta Eusko Jaurlaritzak ukatzen du -ri buruz\nEneko Goiak eztabaida irekitzeari ezezkoa eman duela salatzen du Satorralaiak\nEneko Goia alkateak eztabaida irekitzeko eskaera berri bati ezezkoa eman diola salatzen du Satorralaia bizilagunen mugimenduak. Ezezko hori Osoigo.com eragin politikoko plataforma digitalaren bidez azaroaren hasieran Donostiako Udaletxeko 5 politikariri egin diegun galderaren haritik etorri da.\nGehiago irakurriEneko Goiak eztabaida irekitzeari ezezkoa eman duela salatzen du Satorralaiak -ri buruz\n3000 lagun Donostian metroa gelditzeko\nsugorri argitaratua 18 / Aza / 2017\nSatorralaia bizilagunen mugimenduak deituta, 3000 lagunetik gora manifestatu dira gaur arratsaldean Antiguatik Alderdi Ederrera Donostian Metroaren obrak hasteko Eusko Jaurlaritzak duen asmoa arbuiatzeko eta jendartean desadostasun zabala pizten duen proiektu hori geldiaraztea exijitzeko.\nGehiago irakurri3000 lagun Donostian metroa gelditzeko -ri buruz\nMetroaren aurkako manifestazioa datorren larunbatean Antiguatik bulebarrera\nsugorri argitaratua 16 / Aza / 2017\nSatorralaia bizilagunen mugimenduak gaur goizean Metroaren proiektua gelditzeko aldarrikapen gunea eta prentsaurrekoa egingo du Zarautz Etorbideko eremu kaltetuan. Aldarrikapen ekintza hori goizeko 10etan hasi da, hain zuzen ere jendartean desadostasun zabala pizten duen egitasmo horren erakintza-lanak Eusko Jaurlaritzak hasi asmo dituen eremu batean metroaren aurkako topagunea paratu eta gosaria eskeini dugularik.\nGehiago irakurriMetroaren aurkako manifestazioa datorren larunbatean Antiguatik bulebarrera -ri buruz\nAste honetan obren hastapena geldiarazteko hainbat mobilizazio egingo dira eta larunbatean manifestazioa deitu du Satorralaiak Antiguatik Alderdi Ederrera\nAste honetan hainbat mobilizazio egingo dira Donostiako Metroaren pasantea eraikitzeko asmoz Antiguan iragarri duten obren hastapena geldiarazteko eta larunbatean manifestazioa deitu du Satorralaia bizilagunen mugimenduak Antiguatik Alderdi Ederrera. Metroaren bultzatzaileek lanak aste honetan hasiko direla iragarri dute.\nGehiago irakurriAste honetan obren hastapena geldiarazteko hainbat mobilizazio egingo dira eta larunbatean manifestazioa deitu du Satorralaiak Antiguatik Alderdi Ederrera -ri buruz\nEhundaka lagunek metroaren aurka Protesta-Martxa egin dute Antiguan\nsugorri argitaratua 4 / Aza / 2017\n400 lagunetik gora bildu dira gaur eguerdian Donostiako metroaren aurka Antiguan auzoan egindako Protesta-Martxan. Martxan adin guztietako jendeak parte hartu du eta “ANTIGUOK EZ DU BEHAR: METROARI STOP” aldarria egin duen pankarta buruan hartuta, manifestariek Antiguan Metroaren igarobideak kalteturiko kaleak zeharkaru dituzte.\nGehiago irakurriEhundaka lagunek metroaren aurka Protesta-Martxa egin dute Antiguan -ri buruz\nProtesta-Martxa deitu dute larunbatean Antiguan Metroa Gelditu ekimenak eta Satorralaiak\nsugorri argitaratua 2 / Aza / 2017\nDatorren larunbatean, azaroak 4, metroaren aurkako Protesta-Martxa antolatu da Antiguan, eguerdiko 12etan Bentaberriko Polikiroldegitik abiatuta.\nAzken egunetan etengabeak izan dira “Antiguan metroa gelditu!” izenburuarekin auzoan egin diren informazio eta salaketa ekintzak, hautsak harrotu baititu Eusko Jaurlaritzak datozen egunetan obrak Zarautz etorbidean hasteko asmoz egindako iragarpenak.\nGehiago irakurriProtesta-Martxa deitu dute larunbatean Antiguan Metroa Gelditu ekimenak eta Satorralaiak -ri buruz


Turismo Bulegoak - Turismo Nafarroa\nGarapen Ekonomikoa Departamentua\nTurismoko Marketinaren eta Nazioartekotzearen Zerbitzua\nTurismoaren Plangintza eta Berrikuntza Zerbitzua\nNafarroan zure egonaldia antolatzen eta hartaz onurarik handiena ateratzen lagunduko dizuten bulego ugari duzu. Gobernuaren bulegoez gain, badira udal-kudeaketa edo kudeaketa pribatua duten beste informazio-gune batzuk, erkidego osoan banatuta. Sartu zerrenda osora hemendik.\nGOBERNUAREN TURISMO-BULEGOEN SAREA\nIparraldetik hegoaldera, herri turistiko nagusietan kokatutako 11 bulegok osatzen dute 4 zonatan antolatuta; informazio gehiagorako, egin klik horietako bakoitzean.\n* Udal-kudeaketako Turismo-Bulegoak, urte osoan zehar zabalik.


Horniketa-katearen joerak eta erronkak, Deusto Business School-ekin - VASCO\nHorniketa-katearen joerak eta erronkak, Deusto Business School-ekin\n15 de azaroa de 2021\nHorniketa-katea tenkatzen denean, erreskatera irteten da adimen logistikoa, funtsezko helburu batekin: inoiz baino gehiago, logistika munduko ekonomiaren ardatz garrantzitsuenetakoa dela askatzea, irudikatzea eta nabarmentzea. Gaur egun ezinbestekoa da gure logistikako departamentua zaintzea, apustu segurua eta beharrezkoa, erakunde batek eta haren horniketa-kateak behar bezala funtziona dezaten. Black Friday eta Gabonetako kanpainen aurreko funtsezko une honetan, eta Glasgowko Goi-bilera hor dagoela, boladan dauden eta kezkatzen gaituzten enpresa- eta jasangarritasun-erronka horiei argi ematen saiatzen ari gara.\nHorregatik, azaroaren 5ean, VASCOk, Deusto Business Alumni elkartearekin lankidetzan, profesionalei eta komunikabideei irekita egon zen jardunaldi bat antolatu zuen, gaur egungo horniketa-katearen erronkak eta joerak mahai-gainean jarri zituena. Deal Logistics Consulting-eko CEOa den Yolanda Bautista gure kideak bideratu zuen eztabaida, eta hausnarketa interesgarri batekin eman zion hasiera: “Horniketa-katea kudeatzea heroientzako lana da gaur egun. Jasangarria izan behar da, kanal anitzekoa, malgua, azkarra, dena eskura duen bezeroarentzako pertsonalizatu behar da. Eraldaketa bat behar dugu dena aldatzen bada eta gu aldatzen ez bagara”. VASCO taldeko CEO Jon Azarlozaren iritziz –berak ere hartu zuen parte mahai-inguruan–, argia da apustua, digitalizatzea eta sormena bezeroaren zerbitzura: “Horniketa-kateko aktore bakoitzak bere sistema propioa du, eta bezeroari bere negozioaren ikuspegi globala ikustea gustatzen zaio, integrazioko tresnetan dago etorkizuna. 5G teknologiarekin, Big Datarekin eta Block Chainekin, adimen artifizialarekin, informazioan gardentasuna eta jasangarritasun eta abiadura bihurtzen den eta horren beharrezkoa den trazagarritasuna iristen da, azkenean”.\nHorregatik, betiere jakintzaren ikuspegia nagusi delarik, eta logistikako eta erosketetako profesionalei itxaropena emateko helburuz, eta egoera berri hau herritarrentzako gero eta irisgarriago egiteko, goi-mailako bi hizlarik parte hartzearen plazera izan genuen.\nAlberto Madariaga Eroskiko operazio-zuzendari eta AECOC elkarteko Logistika Batzordeko lehendakariak Mondragon Korporazioko retail banatzaile nagusiaren bidea markatu duen erresilientziaz hitz egin zigun. Erakunde horretarako, aurre egin beharreko erronkarik handienak merkataritza elektronikoa eta azken miliako operazioak areagotzea dira, eta horretan, erabateko protagonista da logistika. Charles Kirby Tubacex taldeko horniketa-kateko eta jasangarritasuneko zuzendariak testuinguruan kokatu zigun bere ikuspegi industriala: “industriak ez dio inoiz horniketa-kostuen oraingoa bezalako ‘shock’ bati aurre egin behar izan, ezta petrolioaren krisian ere. Izugarri igo da lehengai batzuen prezioa, eta ez dago horren aurrean babesteko modurik”.\nEnpresa horiei entzutea gustatzen zaigu, izan ere, Yolanda Bautistak bere hitzaldian aipatzen zuen bezala, “barne-mailan egin beharreko betekizun asko daude, baina haratago begiratu behar da, baita erakundetik kanpora ere”. Horniketa-kateak barne-lana eta lankidetza-lana behar ditu, ezin gara gauden bezala gelditu eta erronka berriei aurre egin: hornitzaileak dibertsifikatzea, teknologiarekin lagundu aurretik diseinatzea, baita “kopetizioarekin” (kolaborazioa + konpetizioa) bat egitea ere. Produktibitatea hobetzeko beharra zuen sektore bati abantailak eta freskotasuna bakarrik eskaintzen dioten ideia berritzaileak.\nVASCO osatzen dugun profesionalok urteak daramatzagu unibertso horri aurre egiten (50 urte, hain zuzen ere). Horniketa-katea beti da aktibo estrategiko bat, lankidetza bidezko berrikuntza bilatzen duena, eta “jasangarritasunaren alde borrokatzen duena”, Deusto Business Alumni elkarteko zuzendari nagusi Naiara Tobalinaren hitzetan.\nAdimen logistikotik, gure pertsonen talentutik, haien esperientzia eta jakintzatik sortzen dira gure enpresek eta bezeroek hazten jarrai dezaten soluzioak, betiere logistika aukera gisa hartuz.\nHemen entzun ditzakezu Yolanda Bautistaren hitzaldia eta mahai-ingurua:\nEskerrak eman nahi dizkiegu jardunaldi honetara etorri ziren pertsona, erakunde eta komunikabide guztiei (El Correo, ETB, TVE, Cinco Días, Empresa XXI, Transporte XXI, Crónica Vasca, Diario del Puerto, Diario Vasco).


Abantaila - Crystal Code Technology Co., Ltd\nArrakastatsu esperientzia ugari esker, atzerriko merkatuan maila goreneko eta ohorezko ospea irabazteko aukera izan genuen. Pakete irtenbide osoak arrakastaz eman ditugu mundu osoko nazioarteko goi mailako zerbitzuarekin eta kalitate handiko produktuak mundu osoko nazioarteko enpresa handiei eta txikiei.\nHornitzaile nagusia, proposamen perfektua\nGoi mailako kalitatea, sistema perfektua\nHiru probako erakunde handien ziurtagiria gainditu dugu TUV, BV eta SGS. Gure etiketa produktu guztiek SGS ziurtapen estandarrak betetzen dituzte eta ziurtagirien txosten osoa hornitzen dute.\nEraginkor larriak, guztiz zerbitzua.\nEraginkorra eta zerbitzu osoa\nGure eginkizuna bezero guztiei serioski, eraginkortasunez eta kalitate handiko zerbitzatzea da. Gure xedea da bezeroen aintzatespena eta laguntza lortzea. Irtenbide paketatzearen bidean aurrera egingo dugu kalitate oneneko produktuak eta zerbitzu hobea eskaintzeko. nazioarteko eta nazioarteko bezeroak.


Komunitateentzako garbiketa zerbitzuak Donostian (Gipuzkoa)\nDONOSTIAN ETA GIPUZKOAN\nZure auzo-komunitatearen garbiketa-premietarako soluzioak eskaintzen ditugu, eta Donostian garbiketa-zerbitzuetan dugun 50 urtetik gorako esperientzia da gure bermea. Gainazal mota guztiak tratatzeko makineria espezializatuaren erabileran esperientzia handia duten langileak ditugu.\nGarbiketa-plan pertsonalizatua eta zure auzo-komunitatera egokitua (tamaina, materialak eta abar) egiten dugu, eta komunitate bakoitzak nahi duen maiztasunarekin egiten ditugu lanak (astero, egunero, txandakako egunetan...).\nGARBIKETA ZERBITZUAK > KOMUNITATEENTZAKO GARBIKETA ZERBITZUAK\nKristal eta ispiluen garbiketa\nGarajeen ekorketa eta zoru-garbiketa, ekortzeko eta zorua garbitzeko makina mekanikoen bidez. Auzo-komunitateen garajeetako zoruak garbitzeko makineria eta langile kalifikatuak ditugu. Garaje partikular baterako zein tamaina handiko aparkaleku baterako soluziorik onena eskain dezakegu.\nKOMUNITATE, ENPRESA EDO PARTIKULARRENTZAKO ZERBITZUA


La Ceres - Wikipedia, entziklopedia askea.\nLa Ceres Bilboko San Frantzisko auzuneko irin fabrika historikoa da. 1998an Eusko Jaurlaritzak Kultura Ondasun izendatu zuen.\n43° 15′ 24″ N, 2° 55′ 36″ W / 43.2567°N,2.92674°W / 43.2567; -2.92674Koordenatuak: 43° 15′ 24″ N, 2° 55′ 36″ W / 43.2567°N,2.92674°W / 43.2567; -2.92674\nEraikuntza 1899 - 1900\nLa Ceres irin-fabrika zaharraren eraikina Mesedeetako kaiarekin lerrokaturik dago eta mehelindun solairuz dago osatua. 1899 eta 1900 urte artean eraiki zuten, Ramon Grotta Palacios ingeniariak egindako proiektuari jarraituz Federico Ugalde arkitektoarekin lankidetzan. Jatorriz eraikin honek beheko solairua gehi beste lau solairu zituen, eta estalki mantsardaduna. Gero, 50etako hamarkadan, estalki hori kendu eta beste bi solairu gehiago erantsi zizkioten.\nFatxada adreilu enfoskatuz eta harri artifizialezko pieza modularrez egina dago. Faktura oso zaindua dauka eta era uniformean dago banatua, zutabe eta forjatu lerrokaketak osatzen duen lauki-sarearen bidez markaturik. Sei ardatzen inguruan dago egituratua eta horiek, muturrekoak izan ezik, baho bikoitzak dituzte. Muturrekoak lerrokaketaren izkina markatzen du, txikiagoa da eta baho bakunak dauzka. Jatorrizko planten hutsuneek arku beheratua, ateburu kurbatua eta moldurazko apaingarriak dituzte. Elementu horiek tankera dotorea ematen diote eraikin industrial honi.\nEraikinaren egitura hormigoizkoa da. Hau izan zen hormigoi armatuko Hennebique patentea erabili zen lehen aldia Bilbon eta, hori dela eta, euskal eraikuntza industrialaren historiako eraikin giltzarria da.\nGaur egun familianitzeko etxebizitza-eraikina da, 2001ean J.Iñaki Aurrekoetxea Aurre arkitektoak bergaitu ondoren, egituraren oinarrizko ezaugarriak mantenduz eta jatorrizko perfila berreskuratuz.\nFabrikaren kokapena Bilbon.\nLa Ceres hiru.com webgunean\n(Gaztelaniaz) Ainara Martínez Matía: "La Ceres". Una fábrica del novecientos en el casco urbano bilbaíno\nAzken aldaketa 23 azaroa 2020(e)an, 10:26(e)tan\nOrriaren azken aldaketa: 23 azaroa 2020, 10:26.


Hil dute Gerson Acosta Salazar, Garabiderekin elkarlanean aritutako buruzagi nasa\nGerson Acosta Salazar, Kitek Kiwe Babesguneko buruzagi nasa hil dute joan den apirilaren 19an.\nKitek Kiwe Babesgunea 2001ean Cauca departamentuko Naya eskualdean paramilitarrek berrogeitaka nasa hil eta gero bertatik ihes egindakoek sortutako bizilekua da.\nGarabideko kideek 2011ko azaroan Caucara egindako bidaian, bertako Nasa Üus elkarte indigenak gonbidaturik, Reasentamientos izeneko kabildoak bisitatu genituen eta Gerson ezagutu genuen Kitek Kiwera iristean, orduan ere bertako agintaria baitzen. Harrera egin zigun eta bere herriak bizi izandako sufrimendua kontatu.\n[Argazkian Andoni Barreña, Garabideko lehendakaria eta Gerson]\nAntza, indar paramilitarrek komunitate bereko kide bat erabili dute Gerson hiltzeko, zein atxilo dagoen justizia indigenaren aplikazioaren zain.\nEsan beharra dago, hilketa ugari gertatu dela azken aspaldian Kolonbia osoan, eta bereziki Cauca departamentuan. 2016an, esaterako, 22 buruzagi hil dituzte Caucan, bake prozesua abian denean.\nCRIC barruko Caucako erakunde indigenek hilketa salatu dute. Lotura honetan Çxhab Wala Kiwe – ACIN erakundearen salaketa irakur daiteke. Garabidek harremanak ditu erakunde horrekin 2011tik gaur arte. http://www.cric-colombia.org/portal/acin-denuncia-asesinato-del-lider-gerson-acosta/\nMovimiento Mundial de los Derechos Humanos erakundearen lotura honetan berria ikus daiteke eta, nahi izanez gero, elkartasuna adierazi hilketen aurka https://www.fidh.org/es/temas/defensores-de-derechos-humanos/colombia-asesinato-del-lider-indigena-gerson-acosta-salazar\n[Argazkian: ezkerrean Andoni Barreña eta Gerson Acosta; eskuman Oihan Zubizarreta eta Viviana González; erdian zenbait nasa]\nGerson Acosta Salazar, agur eta ohore!


Abenduaren 13an BECera. | Larrabetzutik.org\n← Kantaldia HORIBAIen.\nAbenduaren 13an BECera.\tPosted on 2008/12/07\tby larrabetzutik Kaixo:\nHonezkero jakingo dozue datorren abenduaren 13an, zapatua, Barakaldoko BECen Kontseiluaren 10. urteurrena dala eta ekitaldi bat antolatu dala. Bertara Larrabetzuko zein Euskal Herri guztiko euskaltzaleok gauz gonbidatuta.\nHau dala eta gure herrian buzoneoa eta hainbat kartel jarri dira kale eta portaletan. Domeka eguerdian mahaia jarriko da Andra Mari Kalean, bertara joan gura daurienentzat gonbidapenak lortzeko.\nEuskal Herria\tlarrabetzutik -k bidalitako post guztiak ikusi →\tPost hau euskalherria larrabetzu atalean publikatu zen. Gogokoetara gehitzeko lotura iraunkorra.\t← Kantaldia HORIBAIen.\nBisitak\t631,892 bisitak\nHomenaxe en Larrabetzu a los milicianos asturianos y a la 'solidariedá antifacista d'ida y vuelta' wp.me/pnliH-4qD 7 hours ago


BESTE BATZUK archivos | Durangaldeko Agenda\n‘Hitzez eta Ahotsez’ ekimenaren VII. edizioaren hasiera\nPosted on 2020-01-24 by agendadurangaldearedaccion Leave a comment\nGaur arratsaldeko 19,00etan Durangoko Arte eta Historia Museoan izango da DURANGO.- Gaur hasiko da ‘Hitzez eta Ahotsez’ ekimenaren zazpigarren edizioa. Arratsaldeko 19,00etan Yolanda Arrietak ‘Hamaika letra maitasunari’ izeneko hitzaldia eskainiko du. Aurtengo solasaldi eta irakurraldi girotuak maitasunaren inguruan izango dira. Irakurraldi nagusia, maiatzaren 8an izango da.\n“Txistu hotsak Durangaldean” liburuaren aurkezpena Elorrion\nPosted on 2019-03-22 by agendadurangaldearedaccion Leave a comment\nAsteburu honetan 64 urte beteko ditu Durangaldeko Txistulari Egunak ELORRIO.- Durangaldeko Txistulari Eguna ospatuko da asteburu honetan Elorrion. Festak 64 urte beteko ditu eta Jaizale txistu taldeak martxoaren 23 eta 24rako egitarau berezia prestatu du oraingoan. Ospakizun honetan Juan Antonio Aroma txistulari eta idazleak liburu batean bildutako 60 urteko historiaren aurkezpena egingo da. Durangaldeko Txistularien Eguna larunbatean abiatuko da arratsaldeko 7etan […]\nArdi Jaia 2016 ospatuko da Abadiñon eta Atxondon\nPosted on 2016-09-17 by admin Leave a comment\nIrailaren 16tik 18ra hainbat ekitaldi antolatu ditu Gerediaga Elkarteak Ardi Jaia 2016 ospatzeko. Artzai Txakur Txapelketa, Baserri Eguna, Trashumantzia edota ardien eta txakurren jokabidearen ikerketa ere topatuko ditugu hiru egunetako egitarauan. Aurten Euskal Herriko Artzai Txakur Txapelketaren 50. urteurrena ospatzen da. Irailaren 17an Euskal Herriko Artzai Txakur Txapelketa egingo da Axpen, Anbotoren magalean. Herrialdekako txapelketak […]


Gobernuak Nafarroako Lankidetzaren II. Plan Gidariaren berri izan du\nGobernuak Nafarroako Lankidetzaren II. Plan Gidariaren berri izan du astelehena, 2011.eko maiatzak 9\nDokumentuan hirugarren herrialdeekin eta garatze bidean dauden herrialdeekin lankidetzan aritzeko printzipioak, estrategiak eta bitartekoak azaltzen dira\nNafarroako Gobernuak, gaurko saioan, 2011-2014 aldirako Nafarroako Lankidetzaren II. Plan Gidariaren berri izan du. Plana Familia, Gazteria, Kirol eta Gizarte Gaietako Departamentuak egin du.\nDokumentuan hirugarren herrialdeekin eta garatze bidean dauden herrialdeekin lankidetzan aritzeko printzipioak, estrategiak eta bitartekoak azaltzen dira eta I. Plan Gidariaren emaitzen azterketa eta balorazioa egiten da, nazioarteko testuinguruan eta Espainiako estatuaren lankidetzari laguntzeko.\nII. Plan Gidarian, garapenerako laguntza, lehentasunez, herrialde batzuetan pilatzea proposatzen da, hala nola: Hego Amerikako herrialde batzuetan (Peru, Bolivia, Ekuador eta Kolonbia), Erdialdeko Amerikako herrialde batzuetan (El Salvador, Guatemala, Haiti eta Nikaragua), Afrikako herrialde batzuetan (Saharar herria, Kongoko Errepublika Demokratikoa, Tanzania, Kenya, Mali, Mozambike, Ruanda eta Uganda) eta Ekialdeko herrialde batzuetan (palestinar herria).\nLankidetzaren bidez, batez ere, oinarrizko beharrizanak ase nahi dira: osasuna, hezkuntza eta urerako eta etxebizitzarako sarbidea.\nLaguntzaren bidez gizarteen gobernantza demokratikoa sustatu nahi da: giza eskubideen defentsa, tokiko boterea sendotzea eta erakunde deszentralizatuak eta erakunde zibilak indartzea.\nXedea laguntzaren objektu diren gizarten gaitasun ekonomikoa hobetzea da eta, batez ere, genero-berdintasuna sustatzea, emakumeei herritartasun osoko eskubideak gauzatzen laguntzeko esku-hartzeen bidez.\nNafarroako Gobernuaren akordioaren arabera, Nafarroako Lankidetzaren II. Plan Gidaria onartzeak ez du esan nahi gastu publikoa aitortzen denik edo gastu publikoa egiteko konpromisoa hartzen denik. Planaren garapena aurrekontua eskuragarri egotearen araberakoa izango da.


Pablo Bergerren 'Blancanieves' emongo dabe Bilbon, zuzendariak berak aurkeztuta\nBizkaie! 2014-06-27 00:00\nPablo Berger zinemagile bilbotarraren Blancanieves filma emongo dabe bariku honetan, bagilaren 27an, Bilboko Olabeaga auzoko udaltegian, iluntzeko 21:30ean, zuzendariak berak aurkeztuta. Gainera, aurretik, Mama izenburuko bere lehen film laburra be izango da ikusgai, Fas Zine Klubak eta Bilboko Udaleko Kultura eta Hezkuntza Sailak antolatutako emonaldian. Edonor sartu ahal izango da, aretoko jesarlekuak bete arte.\nPablo Bergerrek (Bilbo, 1963) hamar Goya sari eta Donostia Zinemaldiko Urrezko Maskorra irabazi zituan 2012an zuri baltzezko film mutu honegaz, 1920ko hamarkadako Espainiara ...\nBilbo Hiria 26. Pop Rock Lehiaketan parte hartuko daben 38 taldeak aukeratu ditu epaimahaiak\nBilboko Udaleko Euskera, Gazteria eta Kirol Saileko Gazteria Zerbitzuak antolatutako Bilbo Hiria Pop Rock lehiaketearen 26. edizinoa egingo da, beste behin, Bilborock aretoan, eta musika arloko adituek osotutako epaimahaiak aukeratu ditu dagoeneko parte hartuko daben 38 taldeak.\nEuskal Herri osotik, Frantziatik, Belgikatik, Bartzelonatik, Madrildik, Murtziatik, Asturiasetik, Cadizetik, Kantabriatik, Jaenetik, Errioxatik, Zaragozatik eta Valentziatik heldutako Pop Rock kategoriako 24 talde, Metal saileko hamar eta Elektronika eta Beste Joera Batzuetako lau talde izango dira lehian.\nAntolakuntzeak jakinarazo dauenez, barritasun nagusi legez, garagarrilaren ...\nBilboko Alondigako Mediatekeak 'Irakurri, plazer eta eskubide bat' erakusketea antolatu dau\nBilboko Alondigako Mediateka BBK-k garagarrilaren 1etik 20ra bitartean, Irakurketa Erraza kontzeptuari buruzko Irakurri, plazer eta eskubide bat erakusketea jarriko dau martxan. Irakurketa Errazako materialeak arreta bereziz eginda dagoz, arazo sozial, psikiko edo bestelako arrazoiakaitik irakurteko zein ulertzeko zailtasunak dituen edozein personak irakur daian. Aitatau materialak informazino erraz eta ulergarrian eta hainbat alkartek irakurzaletasuna bultzatzeko daben beharrizanei erantzuteko eginak izan dira.\nIrakurketa, plazer eta eskubide bat erakusketeak irakurketa erraza zer dan azaltzeko materialak batzen ditu, informazinoa persona kopuru handiago bati ...\nGasteizko Udalak eta Euskaltzaindiak aurtengo lankidetza hitzarmena sinatu dabe\nGaur, bagilak 27, urtebeteko iraupena dauen hitzarmena sinatu dabe Gasteizko Udalak eta Euskaltzaindiak. Udalaren izenean, Javier Maroto alkateak eta, Euskaltzaindiarenean, Andres Urrutia euskaltzainburuak sinatu dabe. Bidebatez Gasteizko Udaletxean egin dau Euskaltzaindiak bagileko osoko bilkurea eta horregaitik hitzarmenaren sinaduran, euskaltzainburua ez eze, ganerako euskaltzainak be izan dira, udaletxeko zinegotziakaz batera.\nGasteizko Udalaren eta Euskaltzaindiaren arteko alkarlanaren emoitza behinena Gasteizko Toponimia ikertzeko egitasmoa da eta holan azpimarratu dabe gaur bi erakundeotako buruek. Holan, Javier Marotoren berbetan, Gasteiz ez zan bardina izango Euskaltzaindiak ...\nHamaikagarren Eako Poesia Egunak prest dagoz\nAurten be, hamaikagarrenez, egitarau bete-betea atondu dau Herrijeri Emon Arnasa kultur alkarteak. Berbaldiak, musikea, jantzea eta poesia, jakina, protagonista izango dira garagarrilaren 11n, 12an eta 13an Eako Poesia Egunetan. Literaturearen ikuspegi dinamikoa eta anitza erakutsi gura dabe antolatzaileek, eta urtean argitaratutako poesia sorkuntzearen erakusleiho izan bere bai.\nAurten berbaldiek garrantzi berezia eukiko dabela nabarmendu dau Asun Landa antolatzaile taldeko kideak. Berbaldi batek abiatuko ditu Eako Poesia Egunak, hain zuzen be. Barikuan, garagarrilaren 11n, Karmelo Landa eta Laura Mintegi idazleek ...\nEuskerazko lanbide heziketearen alde egingo da 2015eko Ibilaldian\nBilbon egingo da, maiatzaren 31n, datorren urteko Ikastolen Ibilaldia. Barrikuntza nagusia izango da, umeentzako ikastetxe batek antolatu beharrean, oraingoan lanbide heziketako zentro batek antolatuko dauela jaia. Izan be, Bilbo Zaharrean kokatutako Harrobia ikastetxea, Ikastolek bultzatutako proiektua da, lanbide heziketea be euskeraz egiteko aukerea emoteko. Ibilbidea zehaztu barik dagoan arren, Miribilla eta Bilbo Zaharra inguruan ospatuko da 2015eko Ibilaldia.\nHarrobiak hiru urteko ibilbidea bete dau dagoeneko, Bilboko Harrobiaren plazan hain zuzen. Halandabe, euskerazko lanbide heziketako zentro bat sortzeko asmoa atzeragotik dator ...\nBilbon sortutako kultur jarduerak batzeko atari barria abiarazo dabe interneten\nBizkaiko uriburuko kultur jarduerak tresna barria dauka Interneten: Bilboko Udaleko Kultura eta Hezkuntza Sailak abiarazo dauen www.bibaokultura.net ataria, musikeagaz, jantzeagaz, arte eszenikoakaz, arteagaz, literatureagaz eta bestelakoakaz zerikusia daben kultur jarduerei buruzko informazinoa sistematizau, antolatu eta erraztea helburu dauena. Ataria erreferentziazko agenda birtuala bihurtzeko asmoz sortu da, era eta edade guztietarako kultur eta aisia arloko alternatibak bilatu eta aukeratzeari jagokonez, eta erabilerraztasuna eta argitasuna dira, duda barik, tresna barri honen alderdirik esanguratsuenak.\nbilbaokultura.net ez da mugatzen Udalak eta ...\n'Irakurri, plazer eta eskubide bat' erakusketea antolatu dabe Alondegian\nBizkaie! 2014-06-26 20:30 Kultura-aisialdia\nBilboko Alondigako Mediateka BBK-k garagarrilaren 1etik 20ra bitartean, Irakurketa Erraza kontzeptuari buruzko Irakurri, plazer eta eskubide bat erakusketea jarriko dau martxan.\nEmakume historikoak bosna minututan\nBizkaie! 2014-06-26 08:45 Kultura-aisialdia\n2013-2014ko ikasturtearen amaiereagaz batera, Bilbao Eszena Baliabide Eszenikoen Zentroak bertako tailerretan egindako lanaren emoitzak erakutsiko ditu jentaurrean. Horretarako, dobako bi antzezpen antolatu ditu, bata Bilbao Eszenaren egoitzan gaur eta bestea Bilborocken bihar.\nDaniel Merinok bakarkako 11 urteko ibilbidea ospatuko dau Getxon\nDaniel Merino kantautore getxotarrak bere 11 urteko bakarkako ibilbidea ospatuko dau barikuan, bagilaren 27an, Getxoko Andrés Isasi Musika Eskolan, 20:00etatik aurrera. Jeremias Johnson banda eta beste zenbait konbidadu izango ditu lagun. Kontzertua grabau egingo da, ondoren Concierto para Getxo en Sol Mayor CD eta DVDa argitaratzeko.\nGetxoko Kultur Etxeak prentsa ohar bidez jakinarazo dauenez, saioan, bere jardueran zeharreko ibilbidea egingo dau musikari getxotarrak, eta bere lan onenak abestuko ditu. Country, folk eta rock doinuen eta Bob Dylan, Bruce Springsteen ...\n‹‹ Aurrekoak 1 2 3 4 ... 1016 1017 1018 1019 1020 1021 1022 1023 ... 1082 1083 1084 1085 Hurrengoak ››


Ternua, Ibarmia eta Pierburg: datuen analisi eta kudeaketaren eraginkortasuna erakusten duten benetako hiru esperientzia - SPRI\nTernua, Ibarmia eta Pierburg: datuen analisi eta kudeaketaren eraginkortasuna erakusten duten benetako hiru esperientzia\nHiru euskal enpresa horietako arduradunek gogoeta egin dute “big data”ren garrantziari buruz eta produkzio nahiz serbitizazio prozesuak hobetzeko egiten duen ekarpenari buruz\nGero eta euskal enpresa gehiagok argi dute beharrezkoa dela berrikuntza teknologikoaren aldeko apustua egitea beren produkzio-prozesuetan, bai eraginkortasun handiagoa lortzeko, bai eta kalitatezko produktuekin lehiatzeko nazioarteko merkatuan. Enpresa guztiek ez dute behar robotika kolaboratiborik, fabrikazio gehigarririk, adimen artifizialik edo errealitate birtualik, baina abantaila handiak lortuko lituzkete, baldin eta datu zehatzak balituzte makinen egoerari, fabrikazio prozesuei, bezeroen iritziei edota beren produktuen kokapenari buruz. Puntu horretan, “big data”k edo datuen analisi masiboak bat egiten du 4.0 Industriaren barruan paper garrantzitsua jokatzen duten beste kontzeptu batzuekin, hala nola serbitizazioarekin, trazagarritasunarekin, gauzen internetekin edota sentsorikarekin.\nProdukzio-jarduerari buruzko informazioaren abantailak funtsezkoak dira jarduera oso desberdinak dituzten hiru euskal enpresa hauetan: Ternua, Ibarmia eta Pierburg. Azken hori KSPG AG Taldearen barruan dagoen enpresa bat da, 400dik gora langile dituena eta mundu mailako liderra dena autoentzako osagaien diseinuan, garapenean eta produkzioan. Nazioarteko talde bateko kide denez, apustu argia egin behar izan du 4.0 Industriaren alde, eta halaxe azaldu du Carlos Etxebarriak, Pierburg enpresako Produkzioko IT zuzendariak: “Arrakastaren giltzak dira aurrea hartzea eta kalitatean lehiatzea. Horretarako, ezinbestekoa da berritzea, eraginkorrago bihurtzea eta lehenengoak izatea aurrerapen teknologikoak txertatzen. Zentzu horretan, gaur egun datuak benetako diamante bihurtu dira, produkzio-prozesu osoko informazioa aztertuta asko hobetu baitaitezke marjina ekonomikoak”.\nMakina-erreminta fabrikatzen duen Ibarmia enpresak bezeroentzako laguntza hobetzeko eta ekipoen mantenimendu prediktiboa egiteko baliatzen ditu datuak eta datuon analisia. Hauxe esan du Arrate Olaizek, Ibarmiako Berrikuntzako zuzendariak: “Fabrikatzen eta saltzen ditugun produktuek 20 edo 25 urte iraun ditzakete, beraz, guretzat oso garrantzitsua da jakitea ekipo horrek nola funtzionatzen duen epe horretan, gerta daitezkeen funtzionamendu akatsak aurreikusteko edota aldaketak egiteko diseinuan. Makina horien zati sentikorrenetako batzuek ematen diguten informazioari esker, arazo horiek saihesten ditugu. Hori da mantenimendu prediktiboa. Gainera, ordezko piezen kudeaketa adimenduna ere egin dezakegu. Datuei esker, aldatu egin dugu gure serbitizazio kontzeptua”.\nBestalde, kirol arropa fabrikatzen duen Ternua enpresa gipuzkoarra ere sartu da nazioarteko merkatuan, nahiz eta konpainia gaztea den. Aitor Barinagak, Operazio saileko zuzendari korporatiboak, hauxe adierazi du: “Gaur egun ezin da prezioekin bakarrik lehiatu. Berrikuntza landu beharra dago produkzio-prozesuen eraginkortasuna hobetzeko, eta markari indarra emango dioten kalitate handiko produktuak egiteko”. Baina Ternua enpresaren kasuan, ez dituzte datuak erabiltzen fabrikazio prozesuetarako edo bezeroarekiko harremanetarako, baizik eta salmenta-zifrak aurreikusteko. “Bilduma berri bat merkaturatzen dugun bakoitzean, beste kanpaina batzuekin edo bezeroen eskaerekin lotutako datu historikoak aztertu behar ditugu, salmentak kalkulatzeko eta produkzioa zehazteko. Marketin estrategien, banatzaileen edota sare sozialen bidez jasotzen ditugu datu horiek. Guretzat funtsezkoa da ahalik eta datu kopuru handiena lortzea” azpimarratu du Barinagak.\nDena den, datuak aztertzeko estrategiak martxan jartzeak ez du esan nahi epe laburreko arrakasta bermatuta dagoenik, ez eta kasu guztietan funtzionatuko duenik. Carlos Etxebarriak hauxe nabarmendu du: “Hiru urte daramatzagu prozesu desberdinetako datuak atzematen, baina datu horiek edukitzeak ez digu eman denbora errealeko konponbiderik. Denbora beharko dugu jasotako informazio guztia aztertzeko eta ikusiko dugu zertarako erabiliko dugun”. Hala ere, Pierburg enpresako arduradunak hauxe esan du: “Arriskurik ez hartzea da arriskutsua, lehia oso gogorra baita. Berritzen eta inbertitzen jarraitu beharra dago, baina zuhurtasunez jokatuz eta zertan ari garen jakinda. Ezin da itsu-itsuan arriskatu, zertan eta zertarako ari zaren jakin gabe”. Juan José Galdósek, mahai-ingurua antolatu duen Ibermática enpresako 4.0 Industriako zuzendariak, hauxe adierazi du: “enpresa batek erabakitzen duenean datuen analisira joko duela, lehenbizi zehaztu behar du zer neurtu nahi duen, zein informazio atzemango duen, zein prozesutan zentratuko den eta nolako sentsore edo neurgailuak instalatu daitezkeen datu horiek atzemateko”.\nArrate Olaizek pertsonen garrantzia azpimarratu du, kasu honetan langileena: “Datuak jasotzeko orduan, garrantzitsua da plantilla guztia inplikatzea eta argi jakin dezatela anomalia guztiak erregistratu behar direla. Nahiz eta informazio gehiena makinetan instalatutako sentsoreen bitartez jasotzen den, beti daude langileek ikusten dituzten bestelako informazioak, eta garrantzitsua da jakitea nola sartu behar dituen, eskuz, datu basean. Datuen kudeaketako softwarea egokitu egin behar da enpresako langile profilen arabera”. Zentzu horretan, Juan José Galdósek hauxe gaineratu du: “25 urte baino gehiago daramatzagu enpresentzat sistemak muntatzen, eta badakigu eten teknologikoa dagoela langileen artean. “Softwarea” eta interfazeak egokitu egin behar dira, erabiltzeko errazak izan daitezen. Dena den, langileei prestakuntza eman behar zaie, jakin dezaten dispositiboak nola erabiltzen diren eta zein garrantzitsua den datuak eskuz sartzea”.\nEztabaidaren ondorioetako bat izan da Euskadiko enpresek, eta batez ere ETEek, gero eta barneratuago daukatela zein garrantzitsua den berrikuntza teknologikoaren aldeko apustua egitea. Estatuko beste eskualde batzuetan baino argiago dago hori, baina horrek ez du aitzakia izan behar daukagunarekin geratzeko edo autokonplazentzian erortzeko, zeren beti baitaude gauzak guk baino hobeto egin ditzaketen enpresak eta gure lehiakortasunari kolpe handia eman diezaioketenak.


Albisteak archivos - Adecka\n2020, maiatzak 27 /Albisteak, Arrigorriaga\n2020, maiatzak 25 /Albisteak, Zozketa\nADECKA-k eta eta Rural Kutxak zure fideltasuna, konfiantza eta babesa saritu nahi ditugu makina bat erosketa hobaridun, 50€ artekoak, eskaniz, gure txartelarekin ordainduz gero, merkataritzaren txartelarekin. #ZureSaltokiaGara www.orainguretxandada.com\n2020, maiatzak 21 /Albisteak, Arrigorriaga, Zozketa\nMaiatzaren 30ean, larunbata, 14:00tan, Kreta Loradendaren aurrean, Udaberriko Zozketa egingo da. Gogoratu 5 sari egongo direla: Lehengo saria: 300 € Bigarren saria: 200 € Hirugarrenaren 3 sari: 100 € bakoitzeko. Zorte on!\n2020, maiatzak 19 /Albisteak\nZirkular honen helburua Orden SND/414/2020, de 16 de mayo, para la flexibilización de determinadas restricciones de ámbito nacional establecidas tras la declaración del estado de alarma en aplicación de la fase 2 del Plan para la […]\nPrestakuntza, txikizkako merkataritzan gazte talentua leialtzeko gakoa\n2014, abenduak 2 /Albisteak\nLangilegoaren errotazio maila txikizkako merkataritzaren ohiko erronka da. Egoera honek sektoreko enpresen produktibitatea eta lehiakortasuna kaltetzen du, talentua mantentzeko zailtasunak agertzen direlarik. Hau sahiesteko, langilearen motibazio eta konpromisoa maila sustatzeko epe luzeko lan-harremanak ezartzea beharrezkoa […]\nPage 1 Page 2 Hurrengoa\n2020, maiatzak 18\n2019, uztailak 25


Nola konprimitu PDF fitxategia Adobe | Martech Zone\nAzken urteetan, bikaina erabiltzen ari nintzen hirugarrenen tresna nire PDF fitxategiak konprimitzeko linean erabiltzeko. Abiadura linean faktore bat da beti; beraz, PDF fitxategi bat mezu elektronikoz bidali edo ostatu hartu, konprimituta dagoela ziurtatu nahi dut.\nZergatik konprimitu PDF bat?\nKonpresioak megabyte anitzeko fitxategia har dezake eta ehun kilobyteetara jaitsi, bilatzaileek arakatzea errazten dute, deskargatzen azkarrago egiten dute eta mezu elektroniko batetik erantsi eta deskargatzen dute.\nBatzuetan bezeroek galdetzen didate zer ezarpen onenak diren PDF konpresiorako ... baina konpresio eta esportazio ezarpenetan aditua ez denez, egia esan ez dakit nondik hasi. Profesionala bazara eta CCITT, Flate, JBIG2, JPEG, JPEG 2000, LZW, RLE eta ZIP konpresio ezarpenak ulertzen badituzu ... Ziur asmatuko duzula. Artikulu mordoa daude hor.\nNahiago dut konpresio tresna bat erabili niretzat lana egiteko. Zorionez, Adobek hori eskaintzen du!\nNola konprimitu PDF Adobe Acrobat-ekin\nKonturatu ez nintzen hori nire da Adobe Creative Cloud lizentziak dagoeneko Acrobat-en sortutako konpresio tresna bat zegoen, Adobe-k PDFak editatu, diseinatu eta integratzeko duen plataforma. Acrobat deskargatzen baduzu, zure PDFa konprimitu dezakezu:\nIreki PDFa Acrobat DC.\nIreki Optimizatu PDFa PDF dokumentu bat konprimitzeko tresna.\nAukeratu Tresnak> Optimizatu PDFa edo egin klik eskuineko paneleko tresna gainean.\nAukeratu Txikitu fitxategiaren tamaina goiko menuan.\nEzarri Acrobat-en bateragarritasuna bertsioa eta egin klik Ados botoian. Lehenetsitako lehendik dagoen bertsioa izango da.\nAukeratu Optimizazio aurreratua goiko menuan irudi eta letra-tipoaren konpresioaren eguneratzeak egiteko. Aldaketak amaitutakoan, sakatu Ados.\nAukeratu Fitxategia> Gorde honela. Mantendu fitxategi izen bera uneko fitxategia gainidazteko edo fitxategi berria PDF tamaina txikiagorekin berrizendatzeko. Aukeratu kokapena eta sakatu Gorde.\nNola konprimitu PDF bat Adobe Online-rekin\nbat izanez gero Adobe Creative Cloud lizentzia, ez duzu Adobe Acrobat deskargatu beharrik ere PDFak konprimitzeko! Adobe-k lineako tresna bat erabil dezakezu!\nKargatu besterik ez duzu PDF bat eta Adobe-k konprimitu eta deskargatu egingo du. Polita eta erraza!\nKonprimitu PDF bat linean\nTags: acrobat dcadobeadobe acrobatadobe sormen hodeiaadobe lineanCCITTkonprimitu pdfkonpresio ezarpenakflateJBIG2jpegJPEG 2000LZWpdfpdf konpresioaRLE


Hauteskunde gastuak finantzatzeko emandako diru laguntzak - Gardentasun - Xehetasun - gipuzkoairekia\nZer da Gipuzkoa Irekia\nZer dira datu irekiak\nAldundiko goi karguak\nGardentasun - Xehetasun/\nHauteskunde gastuak finantzatzeko emandako diru laguntzak\nBatzar Nagusietarako hauteskundeetara aurkeztuko diren alderdi politiko, federazio edo koalizioei emandako diru-laguntzei buruzko informazioa.\n2015eko Gipuzkoako Batzar Nagusietarako hauteskundeak\nHauteskunde gastuentzako Aldundiak emandako diru laguntzak- 2015 urtea\nHauteskundetarako diru laguntzen aurrerakinak emateko prozedura arautzeko Foru Agindua.\nHauteskundeetan parte hartu zuten alderdi politikoek eta koalizioek diru laguntzen aurrerapena eskatzeari buruzko Foru Agindua.\n2019ko Gipuzkoako Batzar Nagusietarako hauteskundeak\n519/2019 Foru Agindua, apirilaren 16koa, Gipuzkoako Batzar Nagusietarako hauteskundeetara aurkeztuko diren alderdi politiko, federazio eta koalizioei dirulaguntzak emateari buruzkoa.\n1445/2019 Foru Agindua, urriaren 8koa, Gipuzkoako Batzar Nagusietarako hauteskundeetara aurkeztu diren talde politikoei dirulaguntzaren hauteskunde-ondorengo aurrerakin gisa dagozkien zenbatekoak zehaztekoa.\n2019ko urtea alderdi politikoei emandako dirulaguntzak.\nArauak egiteko espedienteak\nArauak egiteko espediente bakoitzari dagokionez, eta 2005eko uztailaren 12ko 6/2005 Foru Arauak, Gipuzkoako Lurralde Historikoaren Erakunde Antolaketa, Gobernu eta Administrazioari buruzkoak, 70. arti\nAldundiak emandako dirulaguntzak\nKontratuak, hitzarmenak eta diru laguntzak\nAldundian eskatu daitezkeen diru laguntzen informazioa eta Aldundiak emandako dirulaguntzen ebazpenak, Gipuzkoako Aldizkari Ofizialean argitaratutakoak.\nAldundiaren sarrera eta gastuak\nEkonomia, Finantzak, Aurrekontuak eta Estatistikak\nAldundiaren gastu eta sarrerei buruzko oinarrizko informazioa: tributuen sarrerak, udalerrika eta biztanleko gastua eta inbertsioa; eta hornitzaileei ordaintzeko epeen betetzea.\nLangile kopurua eta horiei buruz: urteko ordainsarien zenbateko osoa, ordainsari-tarte, ordainsari-maila eta lanpostuen arabera; langile finkoen eta aldi baterako langileen ehunekoa; erantzukizuneko p


Estarrona: «Aniztasuna defendatzen duela esan baina gero 155. artikulua aplikatzen duen alderdi batekin gobernatzen du PNVk» – Alternatiba\nJosu Estarrona Alternatibako kide eta EH Bilduko legebiltzarkideak salatu duenez, onartezina da Turismo Saileko kabinete zuzendaria Kataluniako autonomia interbenitzearen alde agertzea, lehendakariak zehaztutako Jaurlaritzaren iritzi ofizialaren aurka.\nEH Bilduko legebiltzarkide Josu Estarronak Turismo, Merkataritza eta Kontsumo Saileko Kabinete zuzendari Andoni Unzalu berehala kargutik ken dezala exijitu dio Jaurlaritzari, Euskadi Irratian Konstituzio espainolaren 155. artikulua Katalunian aplikatzearen eta hango autonomia bertan behera uztearen alde agertu izanagatik. Estarronaren aburuz, 155. artikuluaren defentsa egitea ez da bateragarria Lakuan goi mailako kargu bat betetzearekin, iritzi hori lehendakariak berak gaur bertan berretsi duen Jaurlaritzaren posizio ofizialaren aurkakoa delako. Are gehiago, Lakuako bozeramailearen erantzunak arrazoia eman dio, berez, Estarronari, ezagutzera eman baitu Etika Publikorako Batzordearen ebazpen batek argi utzi duela Unzalu bezalako goi kargu batek ez duela adierazi behar Gobernuaren jarrera politikoekiko desadostasunik hedabideetan.\nEstarronak salatu du Jaurlaritzako kide bat 155. artikuluaren aplikazioaren eta autonomiak interbenitzearen alde agertu izana, eta, ildo horri jarraituz, EAJri egotzi dio “PSE gobernukide izatea, nazio aniztasuna defendatzen duela esaten duen baina gero di-da batean 155. artikulua aplikatzen duen alderdi batekin gobernatzea”.\nBerria Eskubide zibil eta politikoak Euskal Herria Internazionalismoa


Sanz Enea ekainean zabalik - Noticia detalle - Zarautz\nSanz Enea ekainean zabalik\nSANZ ENEA KULTUR ETXEA, EKAINAREN 1ETIK AURRERA ZABALIK\nCOVID-19ak eragindako pandemiaren ondorioz, Sanz Enea Kultur Etxea bi hilabete eta erdiz itxita egon da.\nIrune Urbieta (EAJ-PNV) Kultura zinegotziaren iritziz: “normaltasunera itzultzeko deseskalada planaren neurrien artean, liburutegi eta kultur etxeak irekitzeko aukera dago 2.fasearen baitan eta horrela egingo dugu”.\nZarauzko Udalak, zerbitzuaren segurtasun eta higiene neurriak adostu eta martxan jarri ondoren, Sanz Enea Kultur Etxea irekiko du ekainaren 1etik aurrera. Momentuz, goizeko orduegian zabaduko da, 09:00etatik 15:00etara, eta aforoa mugatua izango da. Hala, Sanz Enea irekita dagoen ordu guztietan, atezaina harreran egongo da aforoaren kontrola egiteko. Era berean, sarreran gel hidroalkolikoa egongo da, erabiltzaileek eskuak garbitzeko sartu aurretik eta maskararen erabilera derrigorrezkoa izango da eraikin barruan.\nAforoei dagokionez, helduen liburutegian 13 pertsonentzat izango da gehienezko aforoa; 4 pertsona irakurketa postuetan, 5 ordenagailuetan (ordubete gehienez) eta 4 pertsona liburu maileguan. Era berean, komunak itxita egongo dira eta garbiketa zerbitzua indartuko da.\nHaur liburutegian mailegua egiteko aukera izango da bakarrik. Aforoa 3 pertsonentzat izango da eta adin txikikoek heldu batekin joan beharko dute. Horrez gain, maileguan eraman nahi diren dokumentuak aldez aurretik telefonoz edo emailez eskatzeko aukera egongo da.\nIkasgela itxita egongo dela jakinarazten da.\nKultura departamendua ere aurrez-aurreko arreta egiten hasiko da Sanz Enea Kultur Etxean. Horretarako, hitzordua eskatu beharko da kultura@zarautz.eus helbidera idatziz edo telefonoz 943 005120.\nZarautzen, Sanz Enea Kultur Etxeaz gain, bestelako Kultur eraikinek ere ateak zabalduko dituzte. Besteak beste datorren asteburuan (ekainak 5-6) Zarauzko Argazkizale Elkartearen erakusketa kolektiboarekin irekiko da Torre Luzeako aretoan. Erakusketa egunero irekiko da, arratsaldeko 18:00etatik 20:00etara. Afororaren kontrola egingo da sarreran eta higiene neurriak bermatu beharko dira: maskararen erabilera derrigorrezkoa izango da, baita 2 metroko tartea mantentzea ere.\nArte eta Historia Museoari dagokionez, ekainaren 5ean zabalduko da ondorengo ordutegian: 10:00-14:00 / 16:00-18:00 ostirala, larunbata eta 16:00-18:00 igandean. Ekainaren 15etik aurrera udako ordutegia izango du asteartetik larunbatera 10:00-14:00 / 16:00-18:00 eta igande eta jaiegunetan 16:00-18:00. Ordutegien eta bisita gidatuen inguruko informazio gehiago 943 835281 telefonora deituz.\nBeste kultur eraikin guztiei dagokionez (Villa Munda, Vista Alegre Musika lokalak, Ebro Etxea eta Modelo Aretoa), beraien irekiera aztertzen jarraituko du Zarauzko Udalak datozen faseetari begira.\nEkitaldi eta kontzertuen datak, aldatuak\nIrune Urbietaren hitzetan: “Udaberrirako kontratatuta genituen konpainiekin eta artistekin hartu genuen konpromisua mantentzen dugu. Koronabirusaren ondorioz dataz aldatu diren ekitaldiak, udazkenera pasa ditugu eta datak aurrerago adieraziko dira”. Era berean, uztailak 1 eta 31 bitartean bertan behera geratu diren ekitaldietako sarreren dirua jaso ahal izango dute herritarrek, Sanz Enean bertan. Informazio gehiagorako kultura@zarautz.eus helbidera idatzi edo 943005120 telefonora deitu beharko dute.


Emakumezkoen errugbiari bultzada - Gipuzkoako Hitza\nEmakumezkoen errugbiari bultzada\n2017, urtarrilak 06 Albisteak, gipuzkoa, Kirola 397\n“Bultza Ordizia!”, oihukatzen dute Altamira estadioan biltzen diren errugbi zaleek. Kirol horretan Gipuzkoa mailan tradizio handiena duten herrietako bat da. Ohorezko mailako taldeaz gain, kategoria guztietan dituzte taldeak, baina azken urteetan bazuten arantza bat sartua: nesken taldea falta zuten. Aurten, bultzada eman diote proiektuari, eta erantzuna ona izan da. Dagoeneko 23 neska ari dira entrenatzen, eta urtarrilean hasiko den Euskal Ligako bigarren itzulian jokatzen hasteko prest daude.\nMugimendu handiko hilabeteak izan dira azkenak. Irailean hasi ziren emakumezkoen taldea martxan jartzeko ideiarekin bueltaka, eta hiru hilabetean taldea osatzeko adina jokalari izatea lortu dute. Hala azaldu du Agustin Ortiz entrenatzaileak: “Interesa zuten pare bat neskarekin hasi ginen mezua zabaltzen, ahoz aho; taldekideak xaxatzen, beraien neska-lagunak, arrebak edo ezagun guztiak ekar zitzaten, eta horrela, pixkanaka, sei laguneko taldetxoa osatu zen; une honetan, 23 gara”. Ortiz Argentinan jaioa da, baina Euskal Herrian eta Espainian aritu izan da errugbian, eta badu esperientziarik emakumezkoen taldeekin, Ipar Euskal Herrian eta Santanderren (Espainia) ere antzeko prozesua bizi izan baitzuen. “Klubak bere buruari jarri zion erronka bat zen, eta proposatu zidatenean oso gustura hartu nuen”.\nOrdizia Rugby Elkarteak emakumezkoen taldea izan zuen 1980ko hamarkadan, baina harrezkero ez da halako mugimendurik sortu. Lehendik ere emakumezkoen taldea sortzeko ahalegin ugari izan dira, baina ez dute fruiturik eman. Aurtengoak, ordea, beste indar bat hartu du, eta, kluba ez ezik, jokalariak ere buru-belarri sartu dira proiektuan.\nIndarrez eta ilusioz beteta ari dira entrenatzen Ordiziako emakumezkoen taldea osatuko duten jokalariak. Horietako gehienak beste kirol batzuetatik datoz, eta gertukoren bat jokatzen ikusteak piztu die arreta. Libe Erbina, esaterako, 2016ko Olinpiar Jokoetan izan den Amaia Erbina jokalariaren ahizpa da. Txikitatik eta etxetik jaso izan du errugbirako afizioa, nahiz eta bera orain arte saskibaloian aritu izan den. “Beti ikusi izan ditut familian ahizpa eta anaia jokatzen, baina iaz arte ez nintzen behin ere animatu. Seven taldearekin hasi nintzen proba egiten, eta asko gustatu zitzaidan”. Harmailetatik edo telebistan ikusten dena eta zelaian ikusten dena “erabat ezberdina” dela azaldu du. “Nire ustez, kirolik osoena da: fisikoa behar da, indarra, abilezia, joko eta estrategia aldetik azkarra izan behar duzu… beste kirolek ere badituzte antzeko ezaugarriak, baina errugbiak beste puntu bat du”.\nBeatriz Odriozola azpeitiarra da. Bere mutil-lagunak errugbian jokatzen du Ordizian, eta haren bidez hasi zen jokoa ezagutzen. “Berarekin hasi nintzenean ez nekien errugbia zer zen; berari jarraitzen hasi nintzen heinean gustatzen hasi zitzaidan, eta egin diren saiakeretan beti apuntatu izan naiz, baina ez da atera orain arte”.\nAurreko saiakeretan ere izena eman duenetako beste bat da Janire Herzog. “Duela bi urte egin zen beste saiakera bat. Zazpi lagun elkartu ginen, eta horrekin ezinezkoa zen taldea osatzea”. Aurten beste ahalegin bat egitekoak zirela jakin bezain pronto eman zuen izena. Errugbi munduan dagoen “giro ona” da gehien erakartzen duena. “Errugbian beti dago errespetu maila bat; nahiz eta zelaian sekulako jipoia eman, hirugarren denboran bi taldeetako jokalariak lagun giroan elkartzen gara, jendea ezagutzen duzu, eta harreman onak egiten dituzu. Eta giro horrek ere erakarri egiten du azkenean”.\nTaldean bertan ere “oso giro ona” dutela nabarmendu dute hirurek. Erbinaren arabera, denbora gutxi daramate elkarrekin, baina “betidanik” elkar ezagutzen dutela dirudi. Joko aldetik ere, hasiberriak izan arren, itxura ona ematen ari dira. “Entrenamenduak-eta ondo eramaten ditugu; neska asko gaude dagoeneko, eta nabaritzen da joko aldetik esperientzia falta dugula, baina nik uste denbora gutxian lortuko dugula maila onean aritzea”. Bat dator Odriozola ere: “Antzematen da beste talde batzuen aldean hasiberriak garela, eta diferentzia badago. Oraingoz bi partida jokatu ditugu: bat irabazi egin genuen, eta bestean juxtuago ibili ginen, baina aurkariek hiru urte zeramatzaten jokatzen. Neurria hartuko diogu; beldurrik ez dugu behintzat”.\nErrugbia kontaktuko kirola izanik, kolpeen eta ubelduen beldurrak eraginda jende askok atzera egiten duela uste dute. Hala ere, behin probatuta, ez dela horrenbesterako dio Erbinak: “Kontaktuko kirola izanda, askok agian beldurra izan dezakete, baina esan behar da kirol hau ez dela batere biolentoa. Kontaktua badago, baina ez jendeak kanpotik pentsatzen duena bezainbeste”. Horregatik, errugbiarekiko interesa duten neska guztiei entrenamendu saio batera joan eta proba egiteko gomendatu diete.\nEuskal Liga helburu\nOraingoz, sei talde ari dira Emakumezkoen Euskal Liga jokatzen, eta Gipuzkoako bi talde ari dira bertan: Hernani eta Avia Eibar. Ordizia Rugby Elkartearen nahia urtarriletik aurrera emakumezkoen taldea liga horretan hastea da, eta datorren denboraldirako bete-betean prestatzea.\nOrtiz entrenatzailearen esanetan, “oraingoz helburua ikastea eta ondo pasatzea” da; lehiakortasunaren gainetik “jokalariei sarbide bat eta heziketa bat” ematea. Hala ere, izena eman duen jende kopurua eta jokalariek duten “konpromisoa” ikusita, laster lehiaketa ofizialetan hasiko dira. “Neska kopuru honekin eta baldintza hauetan, urtarriletik aurrera Euskal Ligan jokatzeko moduan egongo gara. Eta hori arrakasta handia litzateke, kontuan izanda abuztu-irail aldean hasi ginela honekin eta orduan 6-7 neskako talde bat izatea genuela buruan. Egia esan, oso-oso gustura gaude”.


Hainbat kongregazio erlijiosok GKEen sarea sortu dute | Consumer\nHainbat kongregazio erlijiosok GKEen sarea sortu dute\n"Sareak", 27 elkartek osatua, hezkuntza, prestakuntza, politika eta laguntza humanitarioaren arloetan arituko da\narabera: Larunbata, 2003ko martxoaren 29a\nEspainiako kongregazio erlijiosoekin lotutako 27 GKEk osatutako Garapen Solidariorako Erakundeen Sarea (Sareak) aurkeztu berri da gizartean. Sare horren helburua indarrak batzea eta “elkartasunezko espazio partekatuak sortzea” da. Egitura hori osatzen duten erakundeen artean daude Juan Ciudad Fundazioa, Jesusen eta Mariaren Bihotz Sakratuen Misiolariak, Madreselva, Hegoaldeko Kristauak, Misio Amerika, Misio Misiolaria edo Sustapen eta Garapenerako Elkartea (Proyectde).\nBultzatzaileen arabera, erakundea sinetsita dago talde-lanak “ahots indartsuagoa eta eraginkorragoa emango digula behar handiena duen lekuetan, giza eskubideen eta garapenerako eskubidearen alde lan egiteko”, hezkuntzaren, prestakuntzaren, politikaren eta laguntza humanitarioaren arloetan. Hasiera batean 27 GKE besterik ez diren arren, sare horren arduradunek adierazi zutenez, “sare irekia gara, eta gehiago izateko etengabeko gonbidapen gisa sortzen gara”.\nErakunde horiek, “garapenerako lankidetzan jada aktiboak, autonomia propioarekin eta beste eremu batzuetan partekatutako lanean inplikatuak”, sarean bateratzen dira “elkartasuneko espazio partekatuak sortuz lan egiteko” beharragatik. “Batasunak indarra egiten du”, adierazi dute “Sareak” lanean, eta, ondoren, adierazi dute “elkarrekin baino gehiago egin ditzakegu gure ahaleginak bakarka batuta”, eta, aldi berean, “elkarketaren, batasunaren, eliz jaunartzearen zeinu izan nahi dugu”.\n“gure ahotsa indar eta eraginkortasun handiagoz entzunarazteko behar den tokian, giza eskubideen eta garapenerako eskubidearen alde lan egiteko” sortua, erlijio-kongregazioekin lotutako GKEen sareak hezkuntzaren, prestakuntzaren, politikaren eta laguntza humanitarioaren arloetan jardungo du.\nKristau-konpromisotik, “Redes”-ek onartzen du “zerbait esateko dugu, eta elkarrekin esan nahi dugu”, 27 GKEen artean lotura bat baitago, “Ebanjelioaren balioetatik datorren garapen-ikuskera komuna”. Sareen lehen ekintza bateratua Garapenerako GKEen Koordinakundeak abian jarritako 0,7 kanpainarekin bat egitea eta laguntzea izango da.\nerlijiosoak ONG-eu sare